नैसर्गिक साधनसंपत्तीने समृद्ध असा प्रांत म्हणजे बिहार . याच बिहारची विलग झालेली शाखा अर्थात झारखंड . कोळसा , खाणी आणि त्यावर आधारित आयुष्य यावर बेतलेला ‘गँग्स ऑफ वासेपूर’ चित्रपट चार वर्षांपूर्वी आला होता . मॉल , मल्टिप्लेक्स , विदेशी ब्रॅण्ड या चंगळवादी इंडियाला या चित्रपटाच्या निमित्ताने राबणाऱ्या , वंचित , उपेक्षित भारतातल्या माणसांची कहाणी अनुभवायला मिळाली . वासेपूर चित्रपटात दाखवल्याप्रमाणे तिरंदाज लक्ष्मीराणी माझीचे वडील कोळसाच्या खाणीत कामाला आहेत . धूर , धूळ यांनी भरलेली दुनिया , आरोग्याची होणारी हेळसांड , हातावर असलेले पोट असे हे विश्व . वासेपूर चित्रपट पाहताना लक्ष्मीराणीला वडिलांचे आणि पर्यायाने आपलेच आयुष्य बघतोय असे वाटून गेले . चार वर्षांनंतर या चित्रात मोठा बदल झाला आहे . नकाशात एका ठिपक्याचे अस्तित्व असणाऱ्या झारखंडच्या बागुला गावात जन्मलेली लक्ष्मीराणी माझी रिओ ऑलिम्पिकमध्ये भारताचे प्रतिनिधित्व करणार आहे . तिच्या बाबांना कार्यालयात बढती मिळाली आहे . सुरक्षेचं पिवळं हेल्मेट परिधान करून भूगर्भात साधनसंपत्तीच्या उत्खननाऐवजी या कामावर देखरेख ठेवण्याची जबाबदारी त्यांच्याकडे आहे . लक्ष्मीराणी आता पश्चिम बंगालमधल्या चित्तरंजन शहरात राहते . क्रीडापटूंना आपल्या सेवेत सामावून घेणाऱ्या भारतीय रेल्वेने लक्ष्मीराणीला छत्तीसगढमधल्या बिलासपूर येथे नोकरी दिली आहे . बागुलातील सरकारी शाळेत शिकत असताना लक्ष्मीराणी फुटबॉल खेळायची . मात्र शाळेच्या खेळांमध्ये तिरंदाजीचा समावेश कधीच नव्हता . अशाच एके दिवशी युवा प्रतिभाशोध उपक्रमांतर्गत प्रशिक्षक धर्मेद्र तिवारी लक्ष्मीराणीच्या शाळेत दाखल झाले . तिरंदाजी खेळण्यात , शिकण्यात कोणाला रस आहे का ? अशी तिवारी यांनी विचारणा केली . लक्ष्मीराणीच्या वर्गातल्या मुलांनी टीव्हीवर रामायण , महाभारत या मालिकांमध्ये धनुष्यबाण पाहिले होते . परंतु धनुष्यबाण खेळायचा वगैरे गोष्टी त्यांच्या आकलनापलीकडच्या होत्या . पन्नास विद्यार्थ्यांच्या वर्गातून एकच हात वर आला - लक्ष्मीराणीचा . शाळेत शिकणाऱ्या लक्ष्मीराणीचा त्यामागचा विचारही भन्नाट होता . ‘माझे वडील खाणीत धोकादायक काम करतात . त्यांनी हे काम थांबवावं असं मला वाटतं . पण त्यासाठी घरात दुसरं कोणी तरी कमवायला लागणं आवश्यक आहे . तिरंदाजी शिकून पैसे मिळवता येतील . स्वतःच्या पायावर उभं राहून कुटुंब चालवता येईल’ . अल्लड आणि चिंताविरहित सुखेनैव शालेय आयुष्यात लक्ष्मीराणीने व्यक्त केलेल्या भावनांनी तिवारी यांना विचार करायला भाग पाडले . आनंद , गंमत , मनोरंजन यापेक्षाही कुटुंबाचा विचार करणाऱ्या लक्ष्मीराणीला तिवारी यांनी जमशेदपूरच्या टाटा आर्चरी अकादमीत दाखल करून घेतलं . शाळकरी मुलीत शिष्य हुडकणाऱ्या तिवारी यांच्या मार्गदर्शनाखालीच लक्ष्मीराणी रिओमध्ये लक्ष्याचा वेध घेणार आहे . टाटा अकादमीत लक्ष्मीराणीला कॅडेटचा दर्जा देण्यात आला . अकादमी तिचं दुसरं घरच झालं . कौटुंबिक गरज म्हणून तिरंदाजीकडे वळलेल्या लक्ष्मीराणीने अकादमीत तिरंदाजीचे बारकावे आत्मसात केले . उपजत गुणवत्तेला कष्टाची जोड देत लक्ष्मीराणीने राज्य , राष्ट्रीय ते आंतरराष्ट्रीय टप्पा झटपट पार केला . लक्ष्मीराणीच्या प्रवासाची दखल घेत युनिसेफच्या भारत विभागाने तिला सदिच्छादूत केलं आहे . ‘मी आज जे काही आहे ते शिक्षणामुळे . परिस्थिती बेताची असूनही घरच्यांनी माझ्या शिक्षणाला प्राधान्य दिलं . शाळेत असल्यामुळेच तिरंदाजी शिकण्याची संधी मिळाली . आता मी आंतरराष्ट्रीय स्तरावर तिरंदाजीत भारताचे प्रतिनिधित्व करते . पण ही संधी शाळेमुळे मिळाली . शाळेत केवळ घरच्यांमुळे जाऊ शकले , ’ असं लक्ष्मीराणी सांगते . मे महिन्यात झालेल्या जागतिक अजिंक्यपद स्पर्धेत उपांत्यपूर्व फेरी गाठत लक्ष्मीराणीने रिओवारी पक्की केली . लक्ष्मीराणीची ही पहिलीच ऑलिम्पिकवारी . रिओमध्ये लक्ष्मीराणी रिकव्र्ह प्रकारात वैैयक्तिक आणि सांघिक अशा दोन्ही गटांमध्ये सहभागी होणार आहे . लंडन ऑलिम्पिकमध्ये भारतीय तिरंदाजी पथकाकडून पदकाची अपेक्षा होती . मात्र क्रिकेटची पंढरी असणाऱ्या लॉर्ड्स मैदानात स्वैर वाऱ्यांच्या प्रभावासमोर भारतीय तिरंदाज निष्प्रभ ठरले . चार वर्षांनंतर अपयश पुसून काढण्याची संधी भारतीय तिरंदाजांना मिळणार आहे . ‘दीपिका कुमारी आणि बॉम्बयला देवी यांच्या तुलनेत लक्ष्मीराणीकडे अनुभव कमी आहे . परंतु दडपणाच्या क्षणी खेळ उंचावण्याची तिची हातोटी विलक्षण आहे . अचूक लक्ष्यवेध करत सातत्याने दहा गुण पटकावण्यात ती वाकबगार आहे . लक्ष्मीराणीमुळे संघाचे संतुलन होते , ’ असे राष्ट्रीय तिरंदाजी प्रशिक्षक धर्मेद्र तिवारी यांनी सांगितले . गेल्या वर्षी जागतिक तिरंदाजी अजिंक्यपद स्पर्धेत लक्ष्मीराणीने रौप्यपदकाची कमाई केली . लक्ष्मीराणीच्या सातत्यपूर्ण प्रदर्शनाची दखल घेत ‘ऑलिम्पिक गोल्ड क्वेस्ट’ संस्थेने तिला पाठिंबा देण्याचा निर्णय घेतला . बंगळुरू येथे झालेल्या राष्ट्रीय शिबिरात तिरंदाजी कौशल्याबरोबरच मानसिक कणखरता , तंदुरुस्ती व्यवस्थापन , आहार नियोजन याविषयी मार्गदर्शन करण्यात आले आहे . भारतीय पथकाच्या तुलनेत तिरंदाजी संघ खूप आधीच रिओत दाखल झाला आहे . तिरंदाजी केंद्र दूर असल्याने तिरंदाजांना ऑलिम्पिक ग्रामऐवजी स्वतंत्र हॉटेलात राहण्याची अनुमती देण्यात आली आहे . क्रीडा विश्वातल्या सर्वोच्च सोहळ्यासाठी लक्ष्मीराणी तय्यार आहे . आर्थिक आणि सामाजिकदृष्टय़ा सधन वातावरणातच खेळाडू घडतात या समजाला छेद देत छोटय़ा गावातूनही ऑलिम्पिक दर्जाचे क्रीडापटू निर्माण होऊ शकतात हे लक्ष्मीराणीच्या निमित्ताने सिद्ध झाले आहे . २०१६ मध्ये झालेल्या विश्वचषकात रौप्यपदक विजेत्या भारतीय महिला संघाचा लक्ष्मीराणी भाग होती . यंदा झालेल्या दक्षिण आशियाई क्रीडा स्पर्धेत सुवर्णपदक विजेत्या भारतीय महिला संघाचा भाग होती . २०१५ मध्ये झालेल्या राष्ट्रीय क्रीडा स्पर्धेत वैयक्तिक आणि सांघिक प्रकारात सुवर्णपदकावर मोहर . गेल्या वर्षी डेन्मार्क येथे झालेल्या जागतिक अजिंक्यपद स्पर्धेत वैयक्तिक आणि सांघिक प्रकारात रौप्यपदकाची कमाई .


किशोरवयीन मुलांमध्ये जर लठ्ठपणा असेल तर त्यांना आतडय़ाचा कर्करोग होण्याची शक्यता जास्त असते , असा दावा एका अभ्यासात करण्यात आला आहे . इस्रायलमधील तेल अवीव विद्यापीठात याबाबतचे संशोधन करण्यात आले असून त्यात जास्त वजनाच्या व लठ्ठ असलेल्या किशोरवयीन मुलांमध्ये अनुक्रमे आतडय़ाच्या कर्करोगाची शक्यता ५३ टक्के तर मुलींमध्ये ५४ टक्के असल्याचे दिसून आले आहे . काही पुरुषांमध्ये हे प्रमाण ७१ टक्के असते तर महिलांमध्ये दुप्पट असते . किमान दहा वर्षांच्या अभ्यासात बीएमआय निर्देशांक मोजण्यात आला . त्याच्या आधारे कर्करोगाच्या अनुषंगाने हा अभ्यास करण्यात आला . १०८७३५८ ज्यू पुरुष व ७०७२१२ ज्यू महिला यांचे आरोग्य तपासणी अहवाल यात तपासण्यात आले . त्यात १६ ते १९ वयोगटांतील मुलांचे बीएमआय घेण्यात आले . हा अभ्यासकाळ १९६७ ते २००२ मधला होता , नंतर त्यांच्यावर २०१२ पर्यंत लक्ष ठेवण्यात आले . पहिली दहा वर्षे व नंतरची तेरा वर्षे असा २३ वर्षे जो आढावा घेण्यात आला . त्यानुसार आतडय़ाच्या कर्करोगाचे नव्याने निदान झालेले १४९९ पुरुष , तर ९९० स्त्रिया होत्या . हे संशोधन ‘कॅन्सर’ नावाच्या नियतकालिकात प्रसिद्ध झाले आहे .


आशा संपुष्टात आलेल्या रणजी मोसमातील अखेरच्या सामन्यात आसामविरुद्ध पहिल्याच दिवशी महाराष्ट्रावर दडपण आले आहे . आसामला २७९ धावांत रोखल्यानंतर महाराष्ट्राचीसुद्धा ३ बाद ६४ अशी घसरण झाली . पहिल्या दिवशी १३ विकेट पडल्यानंतर दुसऱ्या दिवशी प्रामुख्याने पहिल्या सत्रात महाराष्ट्राला सावध खेळ करावा लागेल . पूना क्लबच्या मैदानावर अंकित बावणेने नाणेफेक जिंकून फलंदाजी घेतली . ३ बाद ७ वरून शिवशंकर रॉय व कर्णधार गोकुल शर्मा यांनी १४९ धावांची भागीदारी रचत महाराष्ट्राला झुंजविले . मुंढेने रॉय , तर दाढेने गोकुलला पाच धावांच्या अंतराने बाद केले ; पण त्यानंतर आसामचे शेपूट वळवळले . आसामच्या फलंदाजांनी अर्धा डझन षटकार खेचले . संक्षिप्त धावफलक : आसाम ः सर्वबाद २७९ ( शिवशंकर रॉय ८० - ८२ चेंडू , ११ चौकार , १ षटकार , गोकुल शर्मा ८७ - १४१ चेंडू , ११ चौकार , १ षटकार , प्रीतम दास ४५ - ४५ चेंडू , ३ चौकार , २ षटकार , अरुप दास ३३ - ४६ चेंडू , ३ चौकार , २ षटकार , निकीत धुमाळ २१ - ४ - ९४ - ५ ) वि . महाराष्ट्र ः ३ बाद ६४ ( ऋतुराज खेळत आहे ४१ , चिराग खुराणा ८ , नौशाद शेख ० , अंकित बावणे ६ , मोटवानी खेळत आहे ७ , अरुप दास १ - १४ , प्रीतम दास २ - ३२ )


भारतातील आपल्या सर्व युजर्ससाठी पेमेंट सेवा सुरू करण्याची तयारी व्हॉ्टस अॅपने केली आहे . यासाठी परवानगीची मागणी करणारं पत्र व्हॉट्स अॅपने रिझर्व्ह बँक ऑफ इंडियाकडे पाठवलं आहे . देशभरात व्हॉट्स अॅपचे जवळपास 20 कोटी ग्राहक आहेत . यावर्षीच्या सुरूवातीला कंपनीने जवळपास 10 लाख ग्राहकांसोबत पेमेंट सेवा देण्याची सुरूवात प्रायोगिक तत्त्वावर केली होती . अनेक महिने वाट पाहिल्यानंतरही व्हॉट्स अॅपला यासाठी परवानगी मिळाली नव्हती . आता पुन्हा एकदा कंपनीने आरबीआयच्या गव्हर्नरकडे परवानगीची मागणी केली आहे . पाच नोव्हेंबर रोजी याबाबतचं पत्र आरबीआयला पाठवण्यात आलं आहे . युपीआयवर ( युनिफाईड पेमेंट्स इंटरफेस ) आधारित डिजीटल पेमेंट सेवा सुरु करण्याची तयारी व्हॉट्सअॅपने सुरू केली असल्याचं समजतंय . पेटीएम , भीम अॅप , फ्रीचार्ज , मोबीक्विक यासारखी वॉलेट्स किंवा डिजीटल पेमेंट करणारी अॅप्स भारतात लोकप्रिय आहेत . मात्र , जर व्हॉट्स अॅपला परवानगी मिळाली तर या सर्व अॅप्सना तगडी टक्कर मिळण्याची चिन्हं आहेत .


भारताने चॅम्पियन्स करंडक स्पर्धेतील पहिल्याच सामन्यात पाकिस्तानचा दणदणीत पराभव केल्यावर आता श्रीलंकेविरुद्धच्या सामन्याकडे भारतीय क्रिकेटप्रेमींचे लक्ष लागले आहे . दोन साखळी सामन्यांमध्ये प्रतिस्पर्ध्यांचा धुव्वा उडवल्यानंतर भारताने रविवारी झालेल्या सामन्यात पाकिस्तानला अक्षरशः लोळवले . फलंदाज आणि गोलंदाजांनी जबरदस्त कामगिरी केल्याने श्रीलंकेविरुद्धही भारतीय क्रिकेट चाहत्यांना टीम इंडियाकडून मोठ्या अपेक्षा आहेत . भारताने पहिल्या सामन्यात पारंपारिक प्रतिस्पर्धी असलेल्या पाकिस्तानचा दारुण पराभव केला . पहिल्याच सामन्यात मोठा विजय मिळवल्याने भारतीय संघ कोणत्याही दडपणाशिवाय श्रीलंकेविरुद्ध मैदानात उतरेल . श्रीलंकेची अवस्था मात्र भारताच्या अगदी उलट आहे . श्रीलंकेला पहिल्याच सामन्यात दक्षिण आफ्रिकेकडून ९६ धावांनी पराभव पत्करावा लागला आहे . त्यामुळेच उपांत्यपूर्व फेरीत पाऊल ठेवण्यासाठी उत्सुक असलेला भारतीय संघ आणि उपांत्यपूर्व फेरीचे आव्हान टिकवण्यासाठी खेळणारा श्रीलंकन संघ असा मुकाबला क्रिकेट रसिकांना पाहायला मिळणार आहे . भारताने पाकिस्तानविरुद्धच्या सामन्यात फलंदाजी आणि गोलंदाजीत आपली ताकद दाखवून दिली . पावसाने व्यत्यय आणलेल्या सामन्यात भारतीय फलंदाजांनी ३०० पेक्षा अधिक धावा चोपून काढल्या होत्या . यानंतर भारतीय गोलंदाजांनी टिच्चून मारा करत ठराविक अंतराने पाकिस्तानला धक्के देत विजयात मोलाची भूमिका बजावली होती . श्रीलंकेचा संघ मात्र सांघिक कामगिरीत अपयशी ठरताना दिसतो आहे . पहिल्या सामन्यात दक्षिण आफ्रिकेने श्रीलंकेची गोलंदाजी आरामात फोडून काढली होती . त्यानंतर ३०० धावांचा पाठलाग करताना श्रीलंकेने ठराविक अंतराने विकेट्स गमावल्या . पहिल्या सामन्यात पाकिस्तानवर मोठा विजय मिळवल्यामुळे या सामन्यात भारतीय संघ फेव्हरिट असणार आहे . ८ जून रोजी म्हणजेच गुरुवारी भारत आणि श्रीलंकेचे संघ आमनेसामने असणार आहेत . भारतीय प्रमाणवेळेनुसार दुपारी ३ वाजता सामन्याला सुरुवात होणार आहे . द ओव्हल मैदानावर भारत आणि श्रीलंकेचे संघ एकमेकांसमोर उभे ठाकणार आहेत . स्टार स्पोर्ट्स १ आणि स्टार स्पोर्ट्स ४ वर सामना पाहता येणार आहे . भारत आणि श्रीलंका सामन्याचे ऑनलाईन स्ट्रिमिंग हॉटस्टारवर पाहता येईल . दोन आशियाई संघांमधील सामना हे भारत - श्रीलंका सामन्याचे वैशिष्ट्य आहे . लसिथ मलिंगाचा वेगवान मारा श्रीलंकेच्या गोलंदाजीचे वैशिष्ट्य असले , तरी सध्या मलिंगाच्या आक्रमणात फारशी धार नाही . त्यातच पहिल्या सामन्यात मोठ्या पराभवाला सामोरे जावे लागल्याने स्पर्धेतील आव्हान टिकवण्यासाठी श्रीलंकेला सर्वोत्तम कामगिरी करावी लागेल . पाकिस्तानविरुद्धच्या सामन्यात रोहित शर्मा आणि शिखर धवन यांनी शतकी सलामी दिली होती . श्रीलंकन गोलंदाज पहिल्या १० षटकांमध्ये अपयशी ठरत असल्याने भारतीय फलंदाजांसमोरील आव्हान फारसे कठीण असेल . यासोबतच जबरदस्त फॉर्मात असलेल्या गोलंदाजीचा सामना करण्याचे आव्हान श्रीलंकन फलंदाजांना पेलावे लागेल . कर्णधार विराट कोहली , रोहित शर्मा , शिखर धवन , युवराज सिंग , महेंद्रसिंह धोनी , केदार जाधव , अजिंक्य रहाणे , दिनेश कार्तिक , हार्दिक पांड्या , भुवनेश्वर कुमार , मोहम्मद शमी , उमेश यादव , जसप्रीत बुमराह , रवीचंद्रन अश्विन , रवींद्र जाडेजा अँजेलो मॅथ्यूज ( कर्णधार ) , उपुल थरंगा , दिनेश चंडीमल , निरोशन डिकवेल्ला , नुवान प्रदीप , असेला गुणरत्ने , चामारा कापुगेदरा , नुवान कुलसेकरा , सुरंगा लकमल , लसिथ मलिंगा , कुसल मेंडिस , कुसल परेरा , थिसारा परेरा , सेक्कुगे प्रसन्ना , लक्षन संदाकन भारतीय संघ आतापर्यंत १४९ एकदिवसीय सामन्यांमध्ये आमनेसामने आले आहेत . यामधील ८३ सामन्यांमध्ये भारताने श्रीलंकेला पराभूत केले आहे , तर ५४ वेळा श्रीलंकेने विजय मिळवला आहे . त्रयस्थ ठिकाणी खेळवल्या गेलेल्या सामन्यांमध्येही भारतीय संघच वरचढ ठरला आहे . त्रयस्थ ठिकाणी झालेल्या ४५ सामन्यांपैकी २६ सामन्यांमध्ये भारताने विजय मिळवला आहे , तर १६ सामन्यांमध्ये श्रीलंकेला विजयाची चव चाखता आली आहे .


" छय्या छय्या ' , " मुन्नी बदनाम हुई ' या आयटम सॉंगवर थिरकून रसिकांना घायाळ करीत अभिनेत्री मलायका अरोराने खूप लोकप्रियता कमावली . तिलादेखील आयटम सॉंग करायला आवडते . ती म्हणते , की मी सिनेमात जास्त मोठा रोल व मुख्य भूमिका करू शकत नाही . आयटम सॉंग व केमिओ करून मी खूप खूश आहे . मलायका 15 वर्षांच्या मुलाची आई असून कौटुंबिक जबाबदारीमुळे ती रुपेरी पडद्यापासून दूर राहिल्याचे बोलले जाते ; मात्र हे म्हणणे ती खोडून काढते . मलायकाने सांगितले , की असे अजिबात नाहीय . मला कधीच रुपेरी पडद्याची ओढ नव्हती . मला रुपेरी पडद्यावर फक्त आयटम सॉंग आणि केमिओ करायलाच आवडते . मला पूर्ण चित्रपट करायला आवडत नाही .


‘रणबीर कपूर आणि ऋषी कपूर यांच्यामध्ये एक काचेची भिंत आहे . ते एकमेकांना पाहू शकतात पण एकमेकांचे मन मात्र जाणून घेऊ शकत नाही . ’ हे विधान कोणा दुसऱ्यांचे नाही तर खुद्द ऋषी कपूर यांचेच आहे . मेलबर्न इंडियन चित्रपट महोत्सवा दरम्यान सिमी गरेवाल यांच्या गाजलेल्या टॉक शोचे आयोजन करण्यात आले होते . या टॉक शोमध्ये ऋषी कपूर आणि नीतू कपूर गेले होते . यावेळी ऋषींनी आपल्या मुलाबरोबरच्या म्हणजेच रणबीर कपूर बरोबरच्या नात्याबद्दल आश्चर्यकारक विधानं केली . सिमीबरोबरच्या या मुलाखतीत ऋषी म्हणाले की , ‘जेव्हा ते आणि रणबीर एकत्र राहत नाहीत तेव्हा त्यांच्यात जास्त चांगलं संभाषण होतं . तो माझ्यापेक्षा जास्त आईशी म्हणजे नीतूशी बोलतो . पण मला नाही वाटत रणबीर कधी माझ्यासारखा बाप बनू शकतो . ’ ऋषी कपूर यांना रणबीरच्या सिनेमा निवडीमध्येही आक्षेप आहे . त्यांच्या आणि रणबीरच्या सिनेमा निवडीमध्येही फार फरक आहे . ते म्हणाले की , त्यांच्या हातात असतं तर त्यांनी रणबीरला ‘वेक अप सिड’ , ‘रॉकेट सिंग - सेल्समन ऑफ दि इयर’ आणि ‘बर्फी’ यांसारखे सिनेमे करुच दिले नसते . नितू कपूर यांनीही याला दुजोरा दिला . त्या म्हणाल्या की , ऋषी आणि रणबीर यांच्यामध्ये फार संभाषण होतच नाही . नीतू यांनी भूतकाळातल्या काही आठवणींनाही यावेळी उजाळा दिला . अनेकदा ऋषी आणि रणबीर एकत्र जेवायला जायचे . पण एकमेकांशी न बोलताच ते जेवून परत यायचे . ऋषी कपूर यांनी या टॉक शोचा व्हिडिओ ट्विटरवर शेअर केला .


फॅशन , मॉडेलिंग क्षेत्रामध्ये सौंदर्याची परिभाषा बदलणारी एक मॉडेल सध्या बरीच चर्चेत आहे . तिच्या सौंदर्याने सोशल मीडियावरही अनेकांनाच घायाळ केलं आहे . अशा या सौंदर्यवतीचं नाव आहे , अलेक्झांड्रा कुतास . ती मुळची युक्रेनची आहे . २३ वर्षीय अलेक्झांड्राला जन्मापासूनच अपंगत्त्व असल्यामुळे ती व्हिलचेअरवरच असते . पण , तिचा आत्मविश्वास मात्र इतरांनाही लाजवेल असा आहे . अलेक्झांड्रा व्हिलचेअरवर असणारी सर्वात पहिली मॉडेल ठरली असून , ती फॅशन जगतातही बरीच चर्चेत असते . सुडौल बांधा , देखणा चेहरा असे निकष असणाऱ्या मॉडेलिंग विश्वात अलेक्झांड्राचा वावर पाहून अनेकांनाच तिचा हेवा वाटतो . नुकताच तिने दिल्लीतील एका मॉडेलिंग एजन्सीसोबत करार केला आहे . आयुष्यात कधीही जमिनीवर पाय ठेवून न चाललेल्या अलेक्झांड्राने चालण्याची इच्छा व्यक्त केली आहे . सर्वसामान्य व्यक्तींप्रमाणे चालण्याचा अनुभव घेण्याची तिची फार इच्छा आहे . तिचा आत्मविश्वास आणि कॅमेऱ्यासमोर पोझ देतानाची अदा या साऱ्या गोष्टी खरंच खूप प्रेरणादायी आहेत . वाचा : २७ मे १९९४ ला होणार होतं सलमानचं लग्न , पण . . काही दिवसांपूर्वी पार पडलेल्या ‘इंडियन रनवे वीक २०१७’ मध्ये अलेक्झांड्रा सहभागी झाली होती . त्यावेळी तिच्यावरच उपस्थितांच्या नजरा खिळल्या होत्या . आजवर विविध वाहिन्या , वृत्तपत्र आणि वेबसाइट्सवर अलेक्झांड्राच्या मुलाखतीही प्रसिद्ध करण्यात आल्या आहेत . जन्मतःच अपंगत्त्व असल्यामुळे अलेक्झांड्रा व्हिलचेअरवर आहे . ‘स्पाईनल कॉर्ड इंजरी’ असल्यामुळे तिच्या कमरेखालचा भाग लकवाग्रस्त आहे . तरीही शारीरिक अडचणींवरही मात करत अलेक्झांड्रा मोठ्या आत्मविश्वासाने या क्षेत्रात वावरतेय . शारीरिकदृष्ट्या अपंग व्यक्तींसाठी अशा क्षेत्रांमध्येही करिअरच्या संधी उपलब्ध करुन देण्यासाठी आणि समाजाच्या दृष्टीकोनात बदल करण्यासाठी ती प्रयत्नशील आहे .


साताऱ्याच्या स्नेहल मांढरेने विश्वकरंडक तिरंदाजी स्पर्धेच्या कम्पाऊंडच्या वरिष्ठ संघातील स्थान कायम राखताना पुन्हा एकदा आंतरराष्ट्रीय पदक विजेत्यांना पराजित केले . बर्लिन येथील विश्वकरंडक स्पर्धेसाठी हा संघ जाहीर झाला आहे . कम्पाऊंड संघाची निवड चाचणी भारतीय क्रीडा प्राधिकरणाच्या सोनीपत येथील केंद्रात झाली . त्यातील चाचणीत स्नेहलने दुसऱ्या क्रमांकाने स्थान मिळविले . सातारा जिल्ह्यातील पाचवडची असलेल्या स्नेहल विष्णू मांढरेने गतवर्षी विश्वकरंडक स्पर्धेत पदक जिंकलेली प्रभज्योत कौर , आशियाई स्पर्धा पदक विजेती त्रिशा देव , नुकत्याच आशिया कपमध्ये सुवर्णपदक जिंकलेली खूषबू दयाल , जयलक्ष्मी सारीकोंडा तसेच दिव्या दयाल यांना हरवण्याचा पराक्रम केला होता . स्नेहल यंदाच्या तिसऱ्या विश्वकरंडक स्पर्धेसाठी भारतीय संघात आली आहे . पहिल्या दोन स्पर्धात सांघिक ब्राँझ थोडक्यात हुकले होते , यावेळी ते मिळवण्याचा प्रयत्न करणार आहे . या स्पर्धेतील अनुभवाचा मला जागतिक विद्यापीठ स्पर्धेतही फायदा होईल , असे तिने सांगितले .


पॅरीस , ता . 11 : विश्वकरंडक फुटबॉल स्पर्धेची बेल्जियमविरुद्धची उपांत्य लढत संपण्यापूर्वीच फ्रान्समध्ये जल्लोषास उधाण आले होते . स्पर्धेपूर्वी विजेतेपदाची पूर्ण खात्री नसलेले फ्रेंचवासीय आता फुटबॉलप्रमाणेच आर्थिक प्रगतीसही चांगलाच वेग लाभेल , अशी आशा बाळगून आहेत . त्यांना आतापासूनच आपणच जगज्जेते होणार , अशी खात्री वाटत आहे . फ्रान्सची राजधानी पॅरीसमध्ये जल्लोषास उधाण आले होते . आपण अंतिम फेरी गाठली , त्यावर अनेकांचा सुरवातीस विश्वास बसत नव्हता . या संघाने आम्हाला सर्वाधिक धक्का दिला आहे . 1998 पेक्षा ही कामगिरी जास्त प्रभावी आहे , अशीच भावना होती . फ्रान्सने आघाडी घेतल्यापासून आपण अंतिम फेरीत अशा घोषणा सुरू होत्या . आयफेल टॉवर , चॅम्प्स एलिसे , आर्क डे ट्रॉऑम्फे येथे थेट प्रसारित करण्यात आलेल्या लढतीच्या वेळी असलेला उत्साह जबरदस्त होता . बार , कॅफे , रेस्टॉरंट ओसंडून वाहत होते . बेल्जियमविरुद्धची उपांत्य लढत संपण्यापूर्वीच काही उत्साही चाहते आता आम्ही इंग्लंडला हरवून जगज्जेते होणार , असे सांगत होते . " आमचे बेल्जियममधील भाऊ कमी पडले . युरोप जिंकत असल्याचा आनंद त्यांनाही आहे . आता इंग्लंडला हरवून विश्वकरंडक जिंकणार , ' अशीच भावना होती . फटाक्यामुळे चेंगराचेंगरी , 30 जखमी - बेल्जियमविरुद्धची लढत संपण्यापूर्वी नाईस या फ्रान्समधील शहरात फटाक्यांची आतषबाजी सुरू . - दोन वर्षांपूर्वी इस्लामी अतिरेक्यांनी बॅस्ताईल डे साजरा करीत असताना घुसवलेल्या ट्रकच्या हल्ल्याच्या आठवणी जागृत , सर्वत्र पळापळ . - फटाक्यांचा आवाज गोळीबार वाटल्यामुळे प्रेक्षक सैरावैरा धावण्यास सुरवात . - या खास फॅन झोनमध्ये असलेल्या टेबल खुर्च्यांना अडकून काही चाहते पडले . किमान तीस जखमी झाल्याचा कयास . - पॅरिसच्या काही भागात बेधुंद चाहत्यांची पोलिसांबरोबर चकमक . - बेधुंद चाहत्यांना रोखणाऱ्या पोलिसांना अडथळे तोडत लक्ष्य . - काही चाहत्यांनी कारच्या बॉनेटवर जोरदार ठेका धरल्याने बाचाबाची . - काही चाहते बसच्या टपावर चढून नाचू लागल्याने पोलिसांचा हस्तक्षेप , वादास निमंत्रण . लोकप्रियता उंचावण्यासाठी फ्रान्समध्ये अध्यक्ष एमानुल मॅक्रॉन यांची लोकप्रियता घटत आहे . विश्वकरंडक विजेते झालो तर त्यांची लोकप्रियता वाढू शकेल , असे मानले जात आहे . मॅक्रॉन उपांत्य लढतीस उपस्थित होते . आता त्यांनी संघास आपण अंतिम लढतीसही येणार आहोत . तुम्ही कप उंचावलेला मला बघायचा आहे , असे सांगितले आहे . आर्थिक प्रगतीस साह्य विश्वकरंडक स्पर्धेतील फ्रान्सच्या वाटचालीचे आर्थिक प्रगतीस साह्य होईल , असा विश्वास फ्रान्सचे अर्थमंत्री ले मेईरे यांनी व्यक्त केला . फ्रान्स हा युरोपातील दुसऱ्या क्रमांकाचा आर्थिकदृष्ट्या सक्षम देश आहे . गेल्या काही महिन्यांत फ्रान्सची आर्थिक प्रगती थांबली आहे . विश्वकरंडक कालावधीत ब्रिटनमध्येही खरेदी वाढली आहे , पण ती स्पर्धेबाबतच मर्यादित आहे . फ्रान्समध्येही वेगळी परिस्थिती नाही , असे काही अभ्यासकांचे मत आहे .


नागराज मंजुळेच्या सैराट चित्रपटामुळे रिंकू राजगुरु हे नाव संपूर्ण महाराष्ट्राला परिचित झाले आहे . अगदी लहान पोराला विचारलं तरी रिंकू कोण आहे ते सांगेल . रिंकू राजगुरु या नावाने परिचित असलेल्या या अभिनेत्रीचे खरे नाव काही वेगळेच आहे . याबाबत तिला एका मुलाखतीदरम्यान विचारले असता रिंकू म्हणाली , माझं खरं नाव प्रेरणा राजगुरु आहे . पण प्रेरणा या नावाने मला कोणी ओळखत नाहीत . रिंकू हे माझे टोपणनाव आहे . केवळ घरीच नाहीतर शाळेतसुद्धा मला रिंकू म्हणूनच हाक मारली जाते . पण आता माझी ओळख आर्ची अशीच झाली आहे , असे रिंकू म्हणाली . रिंकूच्या शाळेच्या दाखल्यावर तिचे नाव प्रेरणा राजगुरु आहे . पण घरच्यांनी लाडाने ठेवलेल्या रिंकू या नावानेच शाळेतील सर्व शिक्षक , मित्रमैत्रिणी हाक मारतात .


Happy Fathers Day 2018 . सोशल मीडियापासून ते प्रत्येक ग्रुपच्या चर्चांमध्ये एका विषयावर बरेच विचार मांडले जातात . तो विषय म्हणजे ‘फादर्स डे’ . आपल्या आयुष्यात असणाऱ्या त्या ‘बाप’ माणसाला , त्यांच्या कर्तृत्त्वाला सलाम करण्याचा हा दिवस . खरंतर त्यांच्यासाठी हा एक दिवसही अपूरा आहे , कारण प्रत्येकाच्याच आयुष्या वडिलांना तसं अनन्यसाधारण महत्त्वं असतं . प्रत्येकजण हा अनोखा दिवस मोठ्या आनंदात साजरा करत असताना कलाविश्वही मागे नाही . बी टाऊनमध्येही अशी काही कलाकार मंडळी आहेत , जे आपल्या कामासोबतच वडील म्हणूनही हाती असणारी प्रत्येक जबाबदारी पार पाडत आहेत . चला तर मग नजर टाकूया बी - टाऊनच्या या ‘डॅडी कूल’वर… शाहरुख खान - शाहरुख खान सध्या चर्चेत असतो ते म्हणजे त्याची मुलगी सुहाना आणि दोन्ही मुलगे आर्यन आणि अब्राम यांच्यामुळे . बॉलिवूडचा बादशहा म्हणून ओळखल्या जाणाऱ्या या अभिनेत्याने नेहमीच आपल्या मुलांच्या कलागुणांना दाद देत , त्यांना प्रोत्साहन दिलं आहे . आमिर खान - ‘दंगल’ या चित्रपटानंतर अभिनेता आमिर खानची एक नवी ओळख सर्वांसमोर आली . ती ओळख म्हणजे ‘हानिकारक बापू’ . त्याच्या या नव्या ओळखीवर जाऊ नका , कारण आमिर खऱ्या आयुष्यात अजिबातच हानिकारक बापू नसून आपल्या मुलांसोबत तो एखाद्या मित्राप्रमाणे वावरतो . सोशल मीडियावरही त्याचे मुलांसोबतचे ‘परफेक्ट’ फोटो अनेकदा व्हायरल होत असतात . सैफ अली खान - नवाबी अंदाज असणारा अभिनेता सैफ अली खान , त्याच्या मुलीच्या म्हणजेच सारा अली खान हिच्या चित्रपट विश्वातील पदार्पणावर जातीने लक्ष घालत आहे . तर दिसरीकडे तो तैमुरच्या संगोपनावरही जातीने लक्ष देत आहे . त्यामुळे सैफ खऱ्या अर्थाने स्वतःच्या खासगी आयुष्यातील आणि कामातील जबाबदाऱ्या लिलया पेलत आहे , असं म्हणायला हरकत नाही . शाहिद कपूर - अभिनेता शाहिद कपूर त्याच्या आगामी चित्रपटांवर जास्त लक्ष केंद्रीत करत असला , तरीही तो मिशा या त्याच्या लेकीसोबतही वेळ व्यतीत करण्याला तितकच प्राधान्य देतो . मिशामागोमागच शाहिद आणि त्याच्या पत्नीच्या आयुष्यात आणखी एका पाहुण्याच्या आगमनाची चाहूल लागली आहे . तेव्हा आता हा डॅडी कूल येणाऱ्या बाळाची जबाबदारीही सुरेखपणे पार पाडेल अशीच सर्वांना आशा आहे . अक्षय कुमार - यंदाच्या वर्षी अभिनेता अक्षय कुमार त्याच्या कामात बराच व्यग्र दिसत आहे . असं असलं तरीही तो शक्य तितक्यांदा आपल्या कुटुंबालाही प्राधान्य देतो . अक्षय नेहमीच त्याची मुलगी आणि मुलासोबत काही खास क्षण व्यतीत करत असतो . त्याशिवाय आपली स्टंटबाजीची आवड आणि मार्शल आर्ट्सची कला , या सर्व गोष्टींसाठी तो त्याच्या मुलांनाही तयार करत आहे . या सेलिब्रिटींव्यतीरिक्त बॉलिवूडमध्ये असे बरेच चेहरे आहेत , जे आपल्या जबाबदारी आणि बापजन्म जपत मुलांच्या आनंदासाठी शक्य त्या सर्व परींनी प्रयत्न करत आहेत . ज्यामध्ये करण जोहरपासून , ते हृतिक रोशनपर्यंत प्रत्येकाच्याच नावाचा समावेश होतो .


तरुणींना मानसिक आरोग्याचा सर्वाधिक धोका असल्याचे नुकत्याच एका संशोधनाअंती स्पष्ट झाले आहे . नॅशनल हेल्थ सव्र्हिसने हे संशोधन मांडले आहे . मानसिक आरोग्याबाबत करण्यात आलेल्या सर्वेक्षणात पाचपैकी एका तरुणीला , तर आठपैकी एका पुरुषाला मानसिक आरोग्याचा धोका असल्याचे सांगण्यात आले आहे . तरुणींचे मानसिक आरोग्य दडपण , तणाव यांमुळे ढासळू शकते . मानसिक आरोग्य संस्थांनी परिस्थितीत कुठलीही प्रगती नसल्याचे स्पष्ट केले आहे . इंग्लंडमध्ये सहापैकी एका व्यक्तीचे मानसिक आरोग्य ढासळलेले आहे . ‘द नॅशनल स्टडी ऑफ हेल्थ अॅण्ड वेलबेइंग’ ही संस्था १९९३ पासून दर सात वर्षांनी मानसिक आरोग्याबाबत सर्वेक्षण करते . २०१४च्या सर्वेक्षणानुसार लैंगिक अंतरामुळे मानसिक आरोग्य बिघडत असल्याचे मांडण्यात आले आहे . १६ - २४ वयोगटातील २६ टक्के महिलांना मानसिक आरोग्याच्या तक्रारी होत्या . तर ९ टक्के पुरुषांच्या मानसिक आरोग्याच्या तक्रारी होत्या . तर प्रत्येक वयोगटातील महिलांमध्ये पुरुषांमध्ये अधिक मानसिक आरोग्य ढासळल्याच्या तक्रारी होत्या . ४५ - ५४ वयोगटातील २३ टक्के महिलांच्या , तर १३ टक्के पुरुषांच्या मानसिक आरोग्याच्या तक्रारी होत्या . मानसिक आजारावर औषधोपचार हा अतिशय प्रभावहीन उपाय असल्याचेही संशोधकांचे म्हणणे आहे . अशा वेळी जवळच्या नातेवाईकांचा आधार , योग्य ते उपचार अत्यावश्यक आहेत . त्याशिवाय मानसिक आजारांमधून मार्ग काढणे कठीण असल्याचेही संशोधकांनी स्पष्ट केले आहे . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


वजन कमी करणे ही प्रक्रिया वाटते तितकी सोपी नाही , त्या व्यक्तीसाठी ती आव्हानात्मक गोष्ट असते . सध्या वाढते वजन ही एक मोठी समस्या झाली असून वजन घटवायच्या नादात आपण अनेक चुकीच्या गोष्टी करुन बसतो . यामुळे आपले वजन तर कमी होत नाहीच पण त्याचा आपल्या आरोग्यावर विपरित परिणाम होतो . तसेच वजन कमी करण्यासाठी जेव्हा तुम्ही शॉर्टकट वापरता तेव्हा त्याचा अजिबातच उपयोग होत नाही . याचे कारण म्हणजे आपल्याला वजन कमी कसे करायचे याबाबत योग्य ती माहिती नसते . त्यामुळे वजन कमी करण्यासाठी चुकीचे प्रयोग करण्यापेक्षा योग्य ती माहिती घेऊन उपाय करणे आवश्यक आहे . पाहूयात अशाच काही चुका ज्या अनेकांकडून सहज होऊन जातात… १ . अति प्रमाणात व्यायाम करणे – दररोज न चुकता व्यायाम करणे आरोग्यासाठी आवश्यक असते . मात्र हा व्यायाम योग्य त्या प्रमाणात आणि योग्य मार्गदर्शनाखाली करणे आवश्यक आहे . अनेकांकडून वजन कमी करण्याच्या नादात शरीराला झेपणार नाही इतका व्यायाम केला जातो . याचा आरोग्यावर विपरित परिणाम होतो . इतकेच नाही तर अशा अती व्यायाम केल्याने मनावरही ताण येतो . २ . चुकीची आहारपद्धती अवलंबणे – सध्या आपल्यावर विविध माध्यमातून माहितीचा बढीमार होत असतो . यामध्ये इंटरनेटचा वाटा सर्वात जास्त आहे . मात्र इंटरनेट किंवा इतर ठिकाणी सांगण्यात येणाऱ्या आहाराच्या टिप्स या सर्वांसाठी समान असतीलच असे नाही . तर प्रत्येकाची प्रकृती वेगळी असते , त्यामुळे आपली प्रकृती लक्षात घेऊन त्याप्रमाणेच डाएट करावे . ३ . दिर्घकाळ भुकेले राहणे – तुमचे वजन जास्त आहे म्हणून तुम्ही भूक मारणे हा त्यावरचा उपाय होऊ शकत नाही . वजन वाढत असल्यामुळे लोक विशेषतः महिला कॅलरीज कमी करण्याच्या नादात भुकेले राहण्याला पसंती देतात . यामुळे आरोग्याच्या इतर तक्रारी उद्भवतात आणि मेटाबॉलिझम कमी होत जातो . त्यामुळे वजन घटविण्याची प्रक्रिया अशी अवघड करुन ठेऊ नका . ४ . शॉर्टकटचा वापर करणे – वजन कमी करणे ही ठराविक काळाची प्रक्रिया आहे . त्यामुळे कमी वेळात काहीतरी उपाय करुन ती साध्य होईल हा विचार चुकीचा ठरु शकतो . कोणत्याही गोष्टीत शॉर्टकट वापरणे फायद्याचे नसतेच . त्याचप्रमाणे वजन कमी करण्यासाठी स्लिमिंग बेल्टस वापरणे तसेच गोळ्या घेणे अयोग्य आहे . ५ . अपुरी झोप – झोप ही उत्तम आरोग्यासाठी अतिशय महत्त्वाची गोष्ट आहे . वजन कमी करण्यामध्येही झोपेचा मोठा वाटा आहे . तुम्हाला दिवसाला पुरेशी म्हणजेच किमान ७ ते ८ तासांची झोप मिळत नसेल तर वजन कमी होत नाही .


पर्यटन विशेष करिअर , नोकरीसाठी जाणाऱ्यांची अमेरिका आपल्याला माहीत असते . पण त्यापलीकडे पर्यटनासाठीदेखील हा देश अत्यंत सृमद्ध आहे . आम्ही ईस्ट कोस्ट , वेस्ट कोस्ट अशी सगळी अमेरिका पाहण्यासाठी केनेडी विमानतळावर उतरलो . आन्हिक उरकून जवळच असलेले सेंट्रल पार्क पाहायला गेलो . ८४३ एकरांवर वसलेले हे पार्क सरोवराच्या भोवती आहे . १८५७ मध्ये पूर्ण झालेल्या या पार्कच्या एका टोकापासून दुसऱ्या टोकापर्यंत ३६ पूल आहेत . त्याची मालकी न्यूयॉर्क सिटी डिपार्टमेंटकडे आहे . सेंट्रल पार्क काँझव्र्हन्सी ही संस्था पार्कची देखभाल करते . लहान मुलांना घेऊन आलेले , सतरंज्या टाकून झाडाखाली पहुडलेले लोक निवांत होते . लहान मुलांच्या हातात वेगवेगळ्या रंगांचे बर्फाचे गोळे होते . येथे थंडी असते आणि या सरोवरातील पाण्याचा बर्फ होतो तेव्हा इथली मुले आईस - स्केटिंग करण्याची मजा लुटतात . येथे ओपन अॅम्फी थिएटर , बेल्वेद्रे कॅसल नावाचे नेचर सेंटर आणि प्राणिसंग्रहालय आहे . दुसऱ्या दिवशी प्रथम आम्ही स्वातंत्र्यदेवतेचा पुतळा पाहण्यास जाणार होतो . ठरावीक ठिकाणी गेल्यानंतर क्रुझने जावे लागणार होते . क्रुझने प्रथम येते ते एलिस आर्यलड . हे पूर्वी इमिग्रेशन सेंटर होते . १८९२ सालापासून स्पॅनिश , फ्रेंच लोक अमेरिकेत आले , त्यांच्या नोंदी येथे सापडतात . साधारणपणे १९५४ पर्यंतच्या नोंदी येथे सापडतात . एलिस आर्यलड ओलांडले की येते लिबर्टी आर्यलड . इथेच स्वातंत्र्यदेवतेचा पुतळा आहे . त्याची कथा अशी की , १८६५ मध्ये एडवर्ड दी ल्यॅबोयुले या फ्रेंच माणसाला वाटले की , अमेरिकेला स्वातंत्र्य मिळून १०० वर्षे पूर्ण झाली त्याप्रीत्यर्थ एखादे स्मरणचिन्ह द्यावे . अमेरिकेने ते मान्य केले . त्यासाठी लागणारी जागा आणि चौथऱ्यापर्यंतचे बांधकामही करून दिले . आयफेल टॉवर आणि स्वातंत्र्यदेवतेच्या पुतळ्याचा आर्किटेक्ट एकच आहे . १८८४ साली हा पुतळा पूर्ण झाला . जून १८८५ मध्ये तो समुद्रमार्गे न्यूयॉर्कला आणला गेला . तांब्याचे ३५० तुकडे एकमेकांना जोडून हा पुतळा तयार केला आहे . चौथऱ्यापासून ३०५ फूट उंच आहे . चौथऱ्यावर जाऊन अधिक जवळून हा पुतळा पाहायचा असेल तर अगोदर अमेरिकन सरकारची परवानगी काढावी लागते . या पुतळ्याच्या शिल्पकाराचे नाव आहे . ‘फ्रेडरिक लिब्रेटास’ . रोमन देवतेचे हे प्रतीक आहे . तेथून परतताना एलिस आर्यलड ओलांडून क्रुझने परत आलो . क्रुझ जेट्टीवर येते तेव्हा दोरखंडाने बांधतात . तेव्हा एकदाही आरडाओरडा ऐकू येत नाही . पाणी कधी अंगावर उडत नाही . क्रुझ ते जेट्टीला जो रॅम्प लावतात तोदेखील अगदी योग्य लावलेला दिसतो . मला त्याच्या अचूकपणाचे कौतुक वाटले . बसने आम्ही आता परतू लागलो होतो . वाटेत न्यूयॉर्क सिटीत उतरलो . पायी चालत वॉल स्ट्रीटवर गेलो . या शेअर बाजारावर जगातल्या आर्थिक उलथापालथी होत असतात . न्यूयॉर्कमध्ये अतिश्रीमंत लोक दिसतात तसे फाटके कपडे घातलेले लोकही दिसतात . गर्दीचा फायदा घेऊन पाकीटमारी होते , तेव्हा सांभाळून राहण्याची सूचना आम्हाला होती . ऑफिस सुटण्याच्या वेळेस येथे रस्त्यावर बरीच गर्दी असते . एरवी शांत वाटले . येथे न्यूयॉर्क एक्स्चेंज , अमेरिकन स्टॉक एक्स्चेंज , अॅकॅडमी थिएटर लांबूनच पाहिले . न्यूयॉर्क तसे दाट लोकवस्तीचे शहर म्हणूनच इथे मेट्रो फिरताना दिसते नाहीतर अमेरिकेत सार्वजनिक वाहतूक व्यवस्था आढळत नाही . इथे स्वतःचे वाहन असणे अत्यंत आवश्यक बाब आहे . प्रत्यक्षात भटकताना रस्ते ओलांडत असाल तर गाडय़ा कचकन् ब्रेक लावून थांबत आणि चालक हसत सावकाश रस्ता ओलांडण्याची खूण करी . युनायटेड नेशन्स् बिल्डिंग , फिफ्थ अॅव्हेन्यू , मॅनहॅटन सिटी ( हे येथील डाऊन टाऊन सिटी ) पाहात होतो . ‘वन ऑब्झव्र्हेटरी’ पाहायला गेलो . ही १०३ मजली काचेची उत्तुंग इमारत पाहताना मान उंच करून दुखू लागली . लिफ्टमध्ये प्रवेश केल्याबरोबर लगेच नाईन इलेव्हनचा हल्ला कसा झाला याची रेकॉर्ड लागली . तीन मिनिटांत आम्ही १०३ व्या मजल्यावर पोहोचलो . चकित होऊन पुढे गेलो तर ग्रुपने फोटो काढण्याचे सेशन सुरू होते . तसेच पुढे सरकलो तर एका बंदिस्त अंधाऱ्या खोलीत असल्याचा भास होत होता . आमचे डोळे विस्फारले होते . नाईन इलेव्हनचा हल्ला कसा झाला , त्यात नुकसान किती झाले , शहीद झालेल्यांची संख्या आणि आता नवे वर्ल्ड ट्रेड सेंटर कसे मजबूत बांधले आहे , त्याला येणारा खर्च किती होता वगैरे इत्थंभूूत माहिती पडद्यावर दाखवली . आश्चर्य , विस्मय आणि अविश्वास या भावनांच्या धक्क्यातून सावरायला किंचितसा वेळ द्यावा लागला . सगळे अजबच वाटत होते . समोर हडसन नदी व छोटय़ा छोटय़ा बोटी दिसत होत्या . १०३ व्या मजल्यावरून न्यूयॉर्क सिटी चोहीकडून पाहता येत होती . न्याहळता येत होती . लिफ्टने खाली आलो . आता गाईडने जुने ( पूर्वीचे ) वर्ल्ड ट्रेड सेंटर पाहायला नेले . अमेरिकेने केवळ आठ ते दहा महिन्यांच्या कालावधीत नवीन ट्रेड सेंटर पहिल्यापेक्षाही मोठे बांधले . पूर्वीच्या इमारतीच्यासमोर हे नवे ट्रेड सेंटर उभे आहे . आता जुन्या वर्ल्ड ट्रेड सेंटरपाशी आलो . या इमारतीच्या पायाभरणीतून कारंजे उभे केले आहे . त्याच्या मागील भिंतीवर फिनिक्स पक्षी भरारी मारत असल्याचे स्टीलचे शिल्प आहे . त्यांना जणू हेच सांगायचे आहे की , आम्ही पुनः अशीच ( फिनिक्स पक्ष्याप्रमाणे ) भरारी मारू . चौथऱ्यावर शहीद झालेल्या लोकांची नांवे कोरलेली आहेत . ९ नोव्हेंबरला त्यांच्या स्मरणार्थ येथे मेणबत्त्या लावल्या जातात . एव्हाना संध्याकाळचे सात - साडेसात वाजले होते . त्यामुळे जेवलो आणि टाईम स्क्वेअरला गेलो . येथे निऑनच्या जाहिराती झळकत होत्या . डोळे दिपत होते . मोबाईलच्या , काही प्रॉडक्ट्सच्या , दारूच्या जाहिराती वेगवेगळ्या रंगांच्या दिव्यांनी उघडझाप करत झळकत होत्या . पण थोडय़ाच वेळात ते बटबटीत वाटू लागले आणि तो चकचकाट नकोसा वाटू लागला . हॉटेलवर आलो . सफारीतील तिसऱ्या दिवशी वॉशिंग्टनला जायचे होते . बसच्या चार तासांच्या प्रवासानंतर वॉशिंग्टनला पोहोचलो . तेथे स्मिथ - सोनियन एअर स्पेस म्युझियम पाहिले . राईट बंधूंना विमान तयार करण्याची कल्पना कशी सुचली , त्याचे मॉडेल पाहायला मिळते . पुढे , पहिल्या महायुद्धात जे रोटरी इंजिन बनविले होते त्याची रिप्लिका इथे आहे . तसेच निरनिराळ्या देशांतील वैमानिकांचे आणि सैनिकांचे पहिल्या आणि दुसऱ्या महायुद्धातील वापरलेले पोशाख . तसेच त्यांची शौर्यपदकेपण आहेत . दुसऱ्या महायुद्धात वापरलेल्या डग्लास् विमानाची प्रतिकृती ठेवलेली आहे . प्रॅट अॅण्ड व्हिटनी जेटी थ्री ( Pratt & Whitney Jt3 ) हे सुपरसॉनिक स्पीड वाढविणारे पहिले इंजिन आहे , त्याची प्रतिकृती येथे आहे . कावळा हा आपल्या दृष्टीने दुर्लक्षित पक्षी . पण त्याचेदेखील संशोधन केंद्र इथे आहे . प्रथम मला वाटले , हे काय पाहायचे ? कारण भारतीय लोकांची मानसिकता अशी की , पिंडदान असते तेव्हाच त्या पक्ष्याला महत्त्वे . पण येथे वाचून मला कळले की , कावळा एक ते सात वस्तू मोजू शकतो आणि हा पक्षी बुद्धय़ांक चाचणीत चांगल्यापैकी उत्तीर्ण होऊ शकतो . लगेच मनात विचार आला , ‘अमेरिकेत लोक कशावर संशोधन करतील , कशाकशाचा अभ्यास करतील याचा काही नेम नाही . ’ आता पोटात कावळे ओरडू लागले म्हणून लंचला गेलो . नंतर आम्ही सिटी टूर घेतली . त्यात प्रथम पेंटॉगॉन म्हणजे आर्मी , नेव्ही आणि एअर फोर्स अशी तिन्ही कार्यालये आहेत . अमेरिकन सिनेट ( पार्लमेंट ) पाहिले . नंतर व्हाईट हाऊसला गेलो . सफेद संगमरवरी फरशीत मार्टिन लुथर किंग ज्युनिअर यांचे येथे मेमोरिअल आहे आणि त्यांचे भाषण पायऱ्यांवर उद्धृत केले आहे . हे मेमोरिअल १६ ऑक्टोबर २०११ पासून खुले करण्यात आले . पुढे गेलो तर लिंकन मेमोरिअल होते . अमेरिकेचे १६ वे राष्ट्रपती अब्राहम लिंकन यांच्या स्मरणार्थ बांधलेले आहे . १९२२ साली हे मेमोरिअल जनतेसाठी खुले केले . सर्व इमारत संगमरवरी आहे . लिंकनचा बसलेला पुतळा आहे . त्यासमोर मार्टिन लुथर किंगचे मेमोरिअल आहे . हे सर्व सरळ एकाच रेषेत आहे . बाहेरील बाजूस स्तंभ आहेत . ते १९१४ साली अमेरिकन युनियनमध्ये असलेल्या ३६ राज्यांचे प्रतिनिधित्व करतात . आम्ही थोडे बाजूला आलो . आता गाईड आम्हाला झेंडय़ाबद्दल सांगत होता . त्यात तांबडय़ा आणि पांढऱ्या मिळून १३ आडव्या पट्टय़ा आहेत . ज्या १३ स्टेटस्नी एकत्र येऊन युनायटेड स्टेट्स ऑफ अमेरिका ( यूएसए ) स्थापण्याचा निर्णय घेतला ते आणि निळ्या आयताकृती भागात ५० स्टार्स आहेत ते म्हणजे नंतर काही राज्ये त्यात सामावू इच्छित होती ती राज्ये . पहिल्या १३ राज्यांनी ठरविले की , वॉशिंग्टन हे आपले राजधानीचे शहर असावे आणि यासाठी जवळच्या प्रत्येक राज्यांनी थोडी थोडी भूमी देऊ केली . हा भाग म्हणजे आपल्याकडे दिल्ली जसे केंद्रशासित प्रदेश आहे तसा ओळखला जातो . असा भलामोठा भूखंड असलेला देश . सिनेटशेजारी लगेचच ओबामांचे घर आहे . ते लांबूनच दाखविण्यात आले . वॉशिंग्टनमध्ये सगळ्या जुन्या इमारती आहेत . या इमारतींपेक्षा उंच इमारती बांधायच्या नाहीत असा या शहराचा नियम आहे . येथे त्यांचे चलन म्हणजे डॉलर छापण्याचा कारखाना आहे . दुसऱ्या दिवशी आम्ही नायगाराला जाणार होतो . आमच्या सफरीतील हा पाचवा दिवस , आताचा प्रवास सात ते आठ तासांचा होता . बसमधून बाहेर डोकावू लागलो . बाहेरचे वातावरण छान होते . सगळीकडे हिरवे हिरवे दिसत होते . हिरवा रंग डोळ्यांना आल्हाददायक वाटतो . हर्षेजची पब्लिक स्कूल आली . आम्ही त्या परिसरातून जात होतो . हर्षेज चॉकलेट कंपनीने तेथील काम करणाऱ्या लोकांच्या मुलांना शिक्षणासाठी बाहेर जायला लागू नये म्हणून त्या परिसरातच सोय केली आहे . आजूबाजूला गायी चरताना दिसत हात्या . त्यांचे दूध चॉकलेट बनविण्याच्या कामी येत होते . आता बसमधून उतरून चॉकलेट फॅक्टरी पाहायला गेलो . काचेतून आम्हाला त्याचे प्रोसेसिंग दिसत होते . चॉकलेटच्या बिया असतात , त्या रोस्ट करतात , त्याची टरफले बाहेर टाकली जातात . मग त्या बियांचे तुकडे तुकडे होतात . त्यानंतर त्याची पावडर बनवतात . मग एका मोठय़ा पसरट भांडय़ात दूध , साखर आणि चॉकलेटची पावडर एकत्र करून त्याचे तीन ते चार वेळा ब्लेंडिंग होते . ते दाट बनते . मग वेगवेगळ्या आकारात चॉकोलेट बनतात . त्यांचे पॅकिंग होते . हे पाहून आम्ही बाहेर आलो . त्यांनी आम्हाला एक एक चॉकलेट देऊ केले . नंतर त्याची विक्री होते त्या शॉपमध्ये गेलो . तेथे त्याचे व्हाइट चॉकलेट , नटस् , स्नॅकबार , चॉकलेट स्प्रेड , डार्क चॉकलेट अशी विविध प्रकारची हर्षेज चॉकलेटस् ठेवलेली होती . सर्वानीच बरीच चॉकलेटस् खरेदी केली . कॉर्निग ग्लास फॅक्टरी पाहायला गेलो . तेथे काच कशी तयार करतात आणि त्यापासून तरतऱ्हेच्या आकर्षक वस्तू कशा बनवतात हे पाहायला मिळाले . उदा . नानारंगी , वेगवेगळ्या आकारांची फुले होती तशीच काचेची छोटी कर्णफुलेही होती , फ्लॉवर पॉटस्ही होते , बोल्स आणि वेगवेगळ्या आकाराच्या डिनर डिशेस होत्या . आम्ही कोणी फारसे काही घेतले नाही कारण नाजूक आणि घेऊन जाण्यास जड वस्तू . इथून काढता पाय घेतला आणि बसमध्ये बसलो . आता नायगारा पाहण्याची सर्वाचीच सुप्त इच्छा पूर्ण होणार होती . साधारण १५० वर्षे झाली असतील , हा नायगाराचा प्रपात पाहण्यास लोक येत आहेत . पण एकदाही प्रपाताचा प्रवाह कमी झाल्याचे ऐकिवात नाही . आम्ही गोट आर्यलडवर आलो होतो . दुसरे दिवशी सकाळी गोट आर्यलडवरून अमेरिकन आणि ब्रॅडल असे दोन्ही फॉल गरजताना पाहिले . तोंडाचा आऽऽऽ काही मिटत नव्हता . तेवढय़ात गाईड आमच्यासाठी ‘केव्ह ऑफ द विंडस्’ची तिकिटे घेऊन आला . लिफ्टने आम्ही २०० फूट खोल गेलो आणि अर्धा फर्लाग बोगद्यातून गेलो तेव्हा मला पुणे - मुंबई बोगद्यातून जाताना पाणी झिरपताना आढळते तसे इथे मात्र आढळले नाही . बोगद्यात दिव्यांची सोय उत्तम होती . बोगद्यातून बाहेर आल्यावर आम्हाला एक पातळसर रेनकोट देण्यात आला . तो अंगात चढवला . पाऊस पडत होता . झोंबणारा वारा होता . चिंब भिजलो होतो . पण त्याची कोणीच कदर करत नव्हते . पुढे गेलो . स्टीलच्या पायऱ्या होत्या . त्यावर मॅट आणि दोन्ही बाजूला स्टीलचा कठडा . कुणी पडू नये , सटकू नये म्हणून ही घेतलेली काळजी , खबरदारी होती . इथून ब्रिडल व्हेल फॉल पूर्णपणे दिसत होता . हनीमूनला येणारी जोडपी खूप होती . ब्रिडल म्हणजे नववधू आणि व्हेल म्हणजे ख्रिश्चन लोकांत जो नववधूने घातलेला पांढरा झगा असतो तो . म्हणजे हा फॉल त्याप्रमाणे दिसतो असे सुचवायचे आहे . त्याच्या शेजारी दुसरा अमेरिकन फॉल . ब्रिडल व्हेलपेक्षा जास्त रुंद . येथे आम्ही बरेच फोटो काढले आणि वरती आलो . मधल्या वेळेत गाईडने दुसरे तिकीट काढले होते . या खेपेला लिफ्टने आम्ही ४०० फूट खोल गेलो . तिथे पण बाहेर पडल्यावर निळ्या रंगाचा पातळ रेनकोट दिला . तो अंगात चढवला आणि क्रुझमध्ये बसलो . या क्रुझचे नाव होते ‘मेड ऑफ इ मिस्ट’ पुढे जात होतो . हॉेर्स शो फॉल अगदी जवळून पाहायला मिळणार होता . दव तर अंगावर पडत होते . गार गार वाटत होते पण क्षणात ऊन पडले . त्याच क्षणी डबल इंद्रधनुष्य दिसले . निसर्गाचे सप्तरंग मन भारावून गेले . क्रुझ आणखी पुढे गेली . आता अगदी जवळून पाण्याचा दुधाळ प्रवाह , शेजारी ओसीअन ग्रीन प्रवाह आणि त्यातूनच निघणारा ओसीअन ब्ल्यू प्रवाह हे पाहून निशब्द झालो . अंगावर पडणाऱ्या दवामुळे शिरशिरी येऊ लागली . इथून तिन्ही फॉल एकत्र पाहायला मिळाले . आता क्रुझ गोल फिरून परतीच्या दिशेने निघाली . शेवटी परत गोट आर्यलडला आलो . सर्वाना गरमागरम चहा मिळाला . त्यामुळे सर्वाना थोडी तरतरी आली . लगेच लंच घेतले . पुढे कॅनडाला जायचे होते . ज्या लोकांना कॅनडाचा व्हिसा मिळाला नव्हता ती मंडळी थोडी हिरमुसली . पण गाईडने त्यांना दुसरा पर्याय दिला . या लोकांनी हेलिकॉप्टर राईडवर समाधान मानले . पण ज्यांना व्हिसा मिळाला होता ते बसने कॅनडाच्या दिशेने निघाले . हा प्रवास फक्त अध्र्या - पाऊण तासांचा होता . नायगाराहून रेनबो ब्रीज ओलांडावा लागतो की लगेच कॅनडा येते . तिथेही चेक - इन , पासपोर्ट , व्हिसा , इमिग्रेशन , सिक्युरिटी या सर्व प्रकारातून जावे लागते . ती पूर्ण झाल्यावर बसने थोडे पुढे गेलो तर लगेच समोर अमेरिकन , बॅडलव्हेल आणि हॉर्स शू असे तिन्ही फॉल कॅनडातून दिसतात . संध्याकाळ होत आलेली . त्यामुळे धुकं पडलेले होते . समोर पाहून तोंडातून ‘ऑऽऽसम , क्या कुदरत की देन है’ अशी कितीतरी विशेषणे बाहेर पडली . हा धबधबा १७४ फूट उंचावरून पडतो आणि याची रुंदी आहे ५१२ फूट . जगातील दुसऱ्या नंबरचा फॉल . पहिला नंबर आफ्रिकेतील फॉलचा आहे . कॅनडातून पाहिले की भव्यता अधिक जाणवते . प्रथमदर्शनीच मोहात पाडायला लावणारा असा हा नायगारा ! पुढे जवळच स्कायलॉन टॉवर आहे . हे जवळजवळ ५२० फूट उंच आहे . १०० ते १०१ मजल्याची काचेची भव्य इमारत . त्यावरूनही हा फॉल दिसतो . वर्णनास शब्द अपुरे पडतात . आता परत नायगाराला जाण्यासाठी चेक - आऊट , सिक्युरिटी , पासपोर्ट , व्हिसा , इमिग्रेशन या प्रकारांतून बाहेर पडावे लागते . हेलिकॉप्टर राईड घेतेलली मंडळी आमची वाट पाहत होती . सर्वाच्या चेहऱ्यावर आनंद ओसंडून वाहत होता . गाईड म्हणाला , ‘‘चला , आता परत गोट आयलंडवर जाऊ . तेथून आपल्याला रोषणाई दिसणार आहे . ’’ रात्री १० वाजता कॅनडातून ही विद्युत रोषणाई आणि आतषबाजी करतात , पण नायगाराहून ती अधिक सुरेख दिसते . आम्ही जागा पकडण्यासाठी रात्री नऊपासूनच जाऊन बसलो होतो . प्रथम फटाक्यांचे स्फोट झाले . मग आकाशात रंगीबेरंगी फुलबाज्यांच्या रांगोळ्या काढल्यासारख्या दिसत होत्या . आपल्याकडे दिवाळीत जशी दारू आकाशात उडवतात , त्याचे वेगवेगळे रंगीत आकार पाहायला मिळतात तशाच प्रकारचे होते . इथे जवळपास द्राक्षांचे मळे आहेत म्हणून बऱ्याच वायनरीज् आढळतात . शिवाय या फॉलच्या परिसरात इलेक्ट्रिक पॉवर प्लांटस् उभे आहेत ज्यायोगे दोन - चार दक्षलक्ष किलोवॅट वीजनिर्मिती होते . ही वीज सर्वात स्वस्त आहे . ही वीज पाच - सहा स्टेटस्ना पुरवली जाते . या सर्वाचे फलक त्या प्लांटमध्ये पाहायला मिळतात . तसेच चित्रफीत पण दाखवली जाते . त्यामुळेच भारतात जशी वीजकपात वगैरे आहे तशी इथे नाही . आमच्या सफरीतील हा सहावा दिवस होता . आम्ही नायगाराहून विमानाने शिकागोला चाललो होते . विमानात बसताच माझे मन शिकागोबद्दल विचार करू लागले . कधीतरी वाचलेले आठवले . शिकागोला बरीच शैक्षणिक विद्यापीठे आहेत . शिकागोला खूप पूर्वीपासून शैक्षणिक केंद्र मानले जाते . जसे पुण्याला शिक्षणाचे माहेरघर म्हणतात , तसेच त्यात आता आणखी नवी विद्यापीठे झाली आहेत . पूर्वीपासून देशोदेशीचे विद्यार्थी येथे शिकायला येतात . आता तर ऑनलाइन परीक्षा देतात , स्कॉलरशिप मिळवतात आणि इथे नव्या प्रकारचे शिक्षण घेतात . शिक्षण फार महागडे असते म्हणून स्कॉलरशिपसाठी प्रयत्न करतात . ही मुले शिक्षणासाठी खूपच कष्ट घेतात . काही मुले एकाच वेळेस दोन दोन परीक्षा देतात ; जेणेकरून लवकर शिक्षण पूर्ण करून पैसा मिळू शकेल . शिक्षण घेत असताना पार्टटाईम नोकरीही करत असतात , जेणेकरून स्कॉलरशिप पुरी पडू शकेल . पुढे ही मुले अमेरिकेत पैसा मिळविण्यासाठी राहतात आणि येथेच स्थायिक होताना आपल्याला आढळतात . त्यांनी इथे अपार कष्ट केलेले असतात , हा विचार करताना शिकागो कधी आले हे कळलेदेखील नाही . इलिनॉईस स्टेटमधील मिशिगन लेकवर हे शहर वसलेले आहे . लोकसंख्येच्या दृष्टीने अमेरिकेतील तिसऱ्या क्रमांकावर असलेले हे शिकागो शहर . शिकागोला ‘विंडी सिटी’ असेही संबोधिले जाते . कारण इथे वाऱ्याचा वेग प्रचंड असतो . आणि म्हणूनच काही वेळा इथे विमानाचे प्रयाण उशिरा होते तर कधी कधी विमान प्रयाण रद्दही करावे लागते . पूर्वी इथे फक्त नेटिव्ह अमेरिकन होते . सिव्हिल वॉरनंतर ते यू . एस . ए . मध्ये विलीन झाले . १८७१ मध्ये या शहराला मोठी आग लागली . त्यात निम्म्याहून अधिक गाव उद्ध्वस्त झाले . त्यानंतर त्या शहराचे पुनर्वसन करतेवेळी मात्र आर्किटेक्टची मदत घेतली आणि त्यानुसार नव्या इमारती बांधल्या गेल्या . आम्ही एअरपोर्टवर आल्या आल्याच आमची सिटी टूर सुरू झाली . गाईडने उजवीकडे पाहत भारतीयांना अभिमान वाटेल अशा वास्तूकडे बोट दाखवले . ती वास्तू होती स्वामी विवेकानंद यांनी अमेरिकेत जे पहिले भाषण केले तो हॉल . पुढे गेलो तसे शिकागो शहर गलिच्छ वाटले म्हणजे जिकडे तिकडे कचरा टाकलेला . पुढे गेल्यावर बसमधून उतरलो अािण एका क्रुझमध्ये बसलो . आता आम्हाला तेथील लोकल गाईडकडे सोपवले गेले . तो इंग्रजीतच माहिती देत होता . जगातील बँकिंग क्षेत्रातील मुख्य कार्यालये इथे आहेत . तसेच इथे विमा क्षेत्रातील कार्यालये आहेत . हा बिझनेस इथे मोठय़ा प्रमाणात चालतो . विमा वेगवेगळ्या प्रकारचे असतात तसे आपल्याकडेही आता आहेत म्हणा . उदा . लाईफ इन्श्युरन्स , मेडिक्लेम , फायर अॅण्ड अर्थ क्वेक इन्श्युरन्स् वगैरे . तसेच फायनान्समधील म्युच्युअल फंडस् शेअर ब्रोकिंग , इन्व्हेस्टमेंट फंड वगैरेची मुख्य कार्यालये येथे आहेत . हे सर्व दाखवून त्याने आम्हाला परत आणले . आता आमची बस बकिंगहॅम फाऊंटनच्या दिशेने निघाली . येथील कारंजे खूप उंच उडते . पाण्याचे तुषार अंगावर पडताच हायसे वाटले कारण खूप उकडत होते . त्यानंतर बिलेनियम पार्कला गेलो . या पार्कचा एरिया खूप मोठा आहे . म्हणून थंडीच्या दिवसात बर्फ साठला की स्केटिंग करतात . याच पार्कमध्ये बिगबीन क्लाऊड गेट आहे . हे २०१० साली बांधले गेले . हे ६६ फूट लांब आणि ३३ फूट उंच आहे . त्याचे वजन ११० टन आहे . हे स्टीलचे स्ट्रक्चर असून आकार बीनचा आहे . येथे फोटो सेशन झाले . या बीनसमोर उभे राहिले की आंतरगोल आरसा आणि बर्हिगोल आरशासमोर जशी आपली प्रतिमा मोठी , छोटी , लठ्ठ दिसते तशी या बीनवर दिसते . पार्कमधून बाहेर पडलो . बसमधून पुढे विलिस स्काय डेकवर गेलो . ही १०८ मजली काचेची इमारत आहे . मान वर करून दुखू लागते . येथून शिकागोचे विहंगम दृश्य पाहायला मिळते . सर्वात वरच्या मजल्यावर एक काचेचे प्रोजेक्शन केले आहे . त्यावर पाय ठेवून खाली पाहिले की आपण रस्त्यावर फूटपाथवरच उभे आहोत असा भास होतो . इतके आरपार दिसते . पहिल्या प्रथम थोडेसे घाबरायला होते . दुसऱ्या दिवशी पहाटे निघालो . आमचा डोमेस्टिक फ्लाईटचा दुसरा अनुभव होता . सहलीतील सातवा दिवस . हा प्रवास तासाचा होता . सामान घेऊन एअरपोर्टवरून बाहेर पडेपर्यंत दुपार झालेली होती . प्रिमियर मॉलला गेलो . तिथे वेगवेगळे ब्रॅण्डस् , वेगवेगळी शॉप्स होती . ते फिरून परत हॉटेलवर पोचलो . दुसरे दिवशी म्हणजे प्रवासातील आठव्या दिवशी सकाळी केनडी स्पेस सेंटर पाहायला जाणार होतो . केनडी स्पेस सेंटर हे एका द्वीपकल्पावर आहे . जाताना आम्हाला बऱ्यापैकी झाडे दिसली . रस्त्याच्या दुतर्फा हिरवळ होती . प्रवेशद्वारापाशी बोधचिन्हाने लक्ष वेधून घेतले . निळा मोठा गोल हा विश्वाचे आणि अंतरिक्षाचे प्रतीक . नासा ही अक्षरे पांढऱ्या रंगात . लाल भडक रंगात दोन रेषा एकत्र येऊन गोलाच्या बाहेर झेपावतात . हे बोधचिन्ह ज्याने सुचविले त्याचे कौतुक वाटते . तिथेच एक छोटे कारंजे आहे . त्यापाठीमागे जॉन एफ . केनडी यांचे पोस्टर लावले आहे . तेथे त्यांचेच उद्गार लिहिलेले आहेत . ते साधारणपणे असे आहेत , ‘‘आता जगाचे डोळे आकाशातील चंद्राकडे आणि त्या कक्षेबाहेरील ग्रहाकडे जाण्याच्या प्रयत्नात आहेत . पण हे करताना सर्वानी शत्रुत्वाची भावना न ठेवता स्वातंत्र्य आणि शांतता याचा आधार घेऊ या’’ हे एवढे पाहीपर्यंत गाईड आमच्यासाठी तेथील खास बसची तिकिटे घेऊन आला . आम्ही बसमध्ये चढलो . त्यात इंग्रजीतून रेकॉर्ड सुरू होणार होती , ज्यायोगे आम्हाला तेथील महत्त्वपूर्ण माहिती मिळणार होती . त्यामुळे ती लक्षपूर्वक ऐकणे सर्वानाच जरुरीचे वाटत होते . त्यामुळे एकदम शांतता पसरली . यानाची बांधणी झाल्यावर लाँचिंग पॅडपर्यंत त्याला नेणे सोपे नव्हते . त्यासाठी भला मोठा चौकोनी प्लॅटफॉम्र्स दिसत होता . याला क्रॉलर ट्रान्स्पोर्टर म्हणतात . याला मोठमोठाली चाके असतात . मजबूत रुळावरून ते लाँचिंग पॅडपर्यंत गेलेले असते . कोणत्या पॅडवरून उडवायचे हे हवामानावरून ठरविले जाते . नासाचा पसारा अवाढव्य होता . दुर्बिणीतून चोहोबाजूने पाहण्याची व्यवस्था होती . त्यात नाणी टाकावी लागत तरच त्यातून पाहायला मिळे . तिथे एक लाँच कंट्रोल सेंटरही होते . नासामधून उडणाऱ्या प्रत्येक अंतराळयानाचे नियंत्रण या सेंटरमधून होते . यान उडवण्यापूर्वी काऊंट डाऊन सुरू होते . यानाचे उड्डाण व्यवस्थित झाले की , आनंदाने लोकांचे डोळे पाणावतात . हे पाहायला जगभरातून लोक नासात येतात . त्यासाठी त्यांनी प्रेक्षकांची सोय केलेली आहे . यान जेव्हा उडते तेव्हा अग्नीचा प्रचंड झोत आसमंतात पडतो . प्रचंड वेगाने यान उडते आणि त्या यानाचे हळूहळू एक एक भाग गळून पडतात . यानंतर तिथल्या थिएटरमध्ये म्हणजे अपोलो आठ या शोमध्ये गेलो . येथे अमेरिकेचे जे यान चंद्रावर फेरी मारून आले त्या यानाची माहिती मिळते . अपोलो ११ यानाची यशस्वी उड्डाणाची फिल्म दाखविण्यात आली . रॉकेट गार्डनमध्ये अपोलो मोहिमेतील रॉकेट प्रत्यक्ष पाहायला मिळाले . सुमारे साडेतीनशे फूट लांबीचे लोखंडी खांबाच्या स्ट्रक्चरवर तोललेले रॉकेट पाहून आपण थक्क होतो . दुसरीकडे अंतराळवीर वापरतात तो पोशाख , हेल्मेट , त्याखाली डोळ्यावर बसवलेला छोटा कॅमेरा , हातात ग्लोव्ज् , सिलेंडर . अंतराळवीरांचे बूट वेगळे असतात , तेही पाहायला ठेवले आहेत . ‘अॅस्ट्रोनॉट्स् मेमोरिअल’ या स्मारकाच्या ठिकाणाबद्दल गाईड सांगत होता . आम्ही गेलो नाही . अंतराळ मोहिमेत ज्यांना वीरमरण आले त्यांची नांवे काळ्या भिंतीवर कोरलेली आहेत . एकंदरीत नासाचा पसारा पाहून थक्क झालो होतो . ( क्रमशः ) छायाचित्र सौजन्य : विकिपीडिया अंजली फडके – response . lokprabha @ expressindia . com सौजन्य – लोकप्रभा


करीयरचा विशिष्ट टप्पा पार केला की तरुणांना वेध लागतात ते नोकरीचे . आता नोकरी मिळवायची म्हणजे त्याठिकाणी परीक्षा देणे आलेच . तुम्ही कोणत्याही क्षेत्रात असलात तरीही नोकरीसाठी तुम्हाला एखादी लेखी परीक्षा आणि इंटरव्ह्यू द्यावाच लागतो . तुमच्या या इंटरव्ह्यूमधून वरिष्ठ तुमची निवड करायची का नाही ते ठरवत असतात . आता इंटरव्ह्यूला नेमके कोणते प्रश्न वाचरले जातील , आपण त्याची कशी उत्तरे द्यायची , आपल्याला उत्तरे देता आली नाहीत तर काय ? असे एक ना अनेक प्रश्न विशिष्ट टप्प्यांवर प्रत्येक तरुणाला पडतातच . यामध्ये तुम्हाला काही गोष्टींची किमान माहिती असायला हवी . पाहूयात इंटरव्ह्यूला जाताना कोणती काळजी घ्यायला हवी… १ . कंपनीबाबत माहिती नसणे आपण ज्या कंपनीमध्ये इंटरव्ह्यू द्यायला जात आहोत त्या कंपनीची आपल्याला किमान माहिती असणे आवश्यक आहे . याचे कारण म्हणजे कंपनी कोणत्या क्षेत्रात काम करते आणि त्यांची आवश्यकता काय आहे याबाबत आपल्याला प्रश्न विचारले जाऊ शकतात . यामध्ये त्या विशिष्ट कंपनीबरोबर तुम्हाला काम करायला का आवडेल ? असाही प्रश्न विचारला जातो . त्यामुळे ही माहिती असेल तर आपल्याला इंटरव्ह्यू घेणाऱ्याकडून विचारले जाणारे प्रश्न अवघड जात नाहीत . २ . पगाराला जास्त महत्त्व देणे नोकरी ही पैसे कमावण्यासाठी असते हे खरे आहे . मात्र तुमचा नोकरी करण्याचा उद्देश हा केवळ पगार हाच आहे असे इंटरव्ह्यू घेणाऱ्याला वाटणार नाही याची काळजी घ्यावी . इंटरव्ह्यूमध्ये सतत पगाराविषयी बोलणे किंवा पगारावर अडून राहणे योग्य नाही . त्यामुळे तुमची चुकीची इमेज तयार होऊ शकते . म्हणून इंटरव्ह्यूमध्ये सतत पगाराविषयी बोलू नका . ३ . अति आत्मविश्वास असणे अनेक जण आपला समोरच्यावर प्रभाव पडावा यासाठी विशेष कष्ट घेतात . यामध्ये जास्त आत्मविश्वास दाखवतात . मात्र असे करण्याने तुमचा चांगला प्रभाव पडण्याऐवजी चुकीची इमेज तयार होऊ शकते . ही चूक इंटरव्ह्यूला गेल्यावर अनेक जण करतात . मात्र ती त्यांच्या अंगाशी येऊ शकते . त्यामुळे इंटरव्ह्यूला गेल्यावर कोणताही शो ऑफ न करता तुम्ही जसे आहात तसेच स्वतःला प्रेझेंट करा . ४ . चांगले कपडे घाला अनेकांना इंटरव्ह्यूला जाताना कशा प्रकारचे कपडे घालायचे याची माहिती नसते . असे लोक इंटरव्ह्यूला जातानाही अतिशय कॅज्यूअल कपडे वापरतात . तसेच जास्त भडक कपडे घालून इंटरव्ह्यूला जाणे हेही चांगले नसते . त्यामुळे तुम्ही फिक्या रंगाचे आणि फॉर्मल कपडे घालून इंटरव्ह्यूला जाणे महत्त्वाचे आहे . हे कपडे स्वच्छ धुतलेले आणि इस्त्री केलेले असावेत . मुख्य म्हणजे या कपड्यांमध्ये तुम्हाला आरामदायी वाटायला हवे . ५ . उशीरा जाणे भारतीय लोक वेळेच्या बाबतीत अतिशय निवांत असतात , कोणत्याही ठिकाणी उशीरा जाण्यामध्ये त्यांचा कोणीच हात धरु शकत नाही असे आपण नेहमी ऐकतो . पण कोणत्याही ठिकाणी ठरलेल्या वेळेहून उशीरा पोहोचणे ही अजिबात चांगली सवय नाही . त्यातही इंटरव्ह्यूला जाताना उशीरा जाणे हे अतिशय चुकीचे आहे . त्यामुळे तुमची इमेज सुरुवातीलाच खराब होऊ शकते .


दिवाळी संपून आता नाताळचे वेध लागले आहेत . राज्यभरात काहीप्रमाणात थंडीचा कडाका जाणवू लागला आहे . उकाडा कमी झाल्याने ही थंडी काहीशी आल्हाददायक वाटत असली तरी त्याचा त्रास होऊ नये म्हणून काळजी घेणे महत्त्वाचे आहे . यामध्ये शरीराचे तापमान योग्य राहावे यासाठी आहारात कोणत्या पदार्थांचा समावेश करावा , थंडीत कोरड्या पडणाऱ्या त्वचेसाठी काय उपाय करावेत , केसांच्या कोरडेपणासाठी काय करता येईल यांसारखे प्रश्न आपल्याला नेहमीच पडतात . कोणताही ऋतू त्रासदायक न ठरता तो जास्तीत जास्त आनंददायी व्हावा यासाठी खास टीप्स… त्वचा साबण त्वचेच्या कोरडेपणासाठी कारणीभूत असतो . त्यामुळे थंडीत अंगाला साबण लावणे टाळावे . याऐवजी उटणे किंवा हळद , दूध आणि डाळीचे पीठ लावावे . मॉईश्चरायझरमुळे त्वचा तात्पुरती मऊ होते नंतर ती जास्त कोरडी होते . त्यामुळे हातांवर किंवा चेहऱ्यावर केमिकल असलेली उत्पादने वापरण्यापेक्षा नैसर्गिक उत्पादनांचा वापर केला पाहिजे . बटर , लोणी , तेल , कोरफड आणि ऑलिव्ह ऑईल ही उत्पादने उपयुक्त ठरतात . ओठ थंडीत फुटलेल्या ओठांना पेट्रॉलियम जेली लावली जाते . त्यापेक्षा व्हिटॅमिन ‘इ’ने युक्त असलेल्या ‘लिप केअर’ उत्पादनांचा वापर करावा . तसेच आपण वापरत असलेले उत्पादन ब्रॅंडेड असेल याचा विचार करावा . कोरड्या ओठांना तूप , लोणी लावणे हेही नैसर्गिक आणि उत्तम पर्याय ठरु शकतात . टाचा ज्यांना टाचांना भेगा आहेत , त्यांना थंडीच्या दिवसात जास्त त्रास होतो . या भेगा कालांतराने इतक्या वाढतात की त्यातून काही गंभीर समस्या उद्भवण्याची शक्यता असते . तळव्यांना कायम स्क्रब करा , त्यानंतर त्याला मॉईश्चरायझर लावा . कोमट पाण्याने पाय दोन ते तीन वेळा धुवा त्यामुळे हा भाग कोरडा न पडता मऊ राहण्यास मदत होईल . आहार थंडीचा सामना करताना शरीरातील उष्णता टिकवून ठेवणे गरजेचे असते . यामध्ये आहाराची भूमिका महत्त्वाची असते . त्यामुळे थंडीत गरम पदार्थांचा आहारात समावेश ठेवावा . यामध्ये अक्रोड , बदाम , पालक यांचा समावेश होतो . याशिवाय शरीराला पोषण देणारे पदार्थ या दिवसांत आहारात घ्यावेत . मशरुम , तृणधान्य , ओट्स , जवस , मोड आलेल्या कडधान्याचाही समावेश करावा . शतावरी , कांद्याची पात , लसूण , रताळे , कोबी , सफरचंद आणि हिरव्या पालेभाज्या आवर्जून खाव्यात . केस थंड , शुष्क हवामानामुळे केस चटकन तुटू शकतात तसंच ते खूप गुंततात . गरम केलेलं खोबरेल तेल कंडिशनरचं काम करतं आणि ते टाळूला तसंच केसांना आवश्यक पोषण देऊन आर्द्रता टिकवून ठेवण्यासाठी त्याचा चांगला उपयोग होतो . तसेच गरम तेलामुळे टाळूच्या त्वचेचे पापुद्रे निघत नाहीत आणि केसात होणारा कोंडा रोखण्यास याची मदत होते . अंडी आणि कोमट खोबरेल तेलाचं मिश्रण केसांना लावल्यामुळे केसांना उत्तम कंडिशनिंग मिळतं , जे थंडीत अत्यंत आवश्यक असतं .


‘धडक’ या चित्रपटातून जान्हवी कपूर हिने अभिनय क्षेत्रात पदार्पण केलं . दिवंगत अभिनेत्री श्रीदेवी यांच्या निधनानंतर त्यांचा अभिनयातील वारसा पुढे चालवणाऱ्या जान्हवीकडून प्रेक्षकांच्याही बऱ्याच अपेक्षा होत्या ज्या पूर्ण करण्यासाठी ती प्रयत्नही करत आहे . पण , सध्या तिच्यामध्ये आणि कलाविश्वात पदार्पणासाठी सज्ज असणाऱ्या सारा अली खान हिच्यामध्ये अनेकांनीच तुलना करण्यास सुरुवात केली आहे . ज्यामध्ये अनन्या पांडे आणि तारा सुतारिया या दोन नवोदित अभिनेत्रींच्या नावांचाही समावेश आहे . आपल्यामध्ये होणारी ही तुलना अजिबातच योग्य नसल्याचं जान्हवीने ‘डीएनए’ला दिलेल्या मुलाखतीत स्पष्ट केलं आहे . ‘मला कळत नाही आहे की आम्हाला एकमेकांविरोधात का उभं केलं जात आहे ? मला असं वाटत आहे की लोकांना हे असं करण्यात जरा जास्तच रस आहे . कधीकधी ही अशी स्पर्धा अगदीच चुकीची ठरते’ , असं जान्हवी म्हणाली . हा प्रश्न फक्त अभिनेत्रींनाच का विचारला जातो , हा महत्त्वाचा मुद्दा अधोरेखित करत इशान खट्टरला कधी असे प्रश्न विचारण्यात आले आहेत का , त्याला या स्पर्धेविषयी विचारलं जातं का , असा प्रतिप्रश्नही तिने उपस्थित केला . आपण , कलाकार म्हणून एकमेकांच्या यशातही तितकेच आनंदी असतो असं म्हणत जान्हवीने आपले सहकलाकारांविषयीचे विचार सर्वांसमोर मांडले . वाचा : काम करणार तर आघाडीच्या अभिनेत्रीसोबतच , रणबीरचा हट्ट सध्याच्या घडीला जान्हवीचाच चित्रपट प्रदर्शित झाला असून , येत्या काळात सारा अली खान , अनन्या पांडे आणि तारा सुतारिया यांच्या चित्रपटांसाठी आपण फार उत्सुक असल्याचंही जान्हवीने स्पष्ट केलं .


Xiaomi चा दमदार स्मार्टफोन Redmi Note 5 Pro या फोनचा फ्लॅश सेल आज दुपारी १२ वाजेपासून सुरू होणार आहे . फ्लिपकार्ट आणि MI च्या अधिकृत संकेतस्थळावर हा सेल सुरू होणार असून सेलमध्ये फोनचे सर्व व्हेरिअंट्स विक्रीसाठी उपलब्ध असतील . याशिवाय ग्राहकांना हा फोन नो कॉस्ट इएमआयवरही खरेदी करता येणार आहे . अॅक्सिस बॅंकेच्या कार्डद्वारे खरेदी केल्यास फोनवर 10 टक्के सूट दिली जात आहे . Reliance Jio देखील या फोनवर 2200 रुपयांपर्यंत कॅशबॅक देत आहे . सेलमध्ये 14 हजार 999 इतकी फोनची सुरूवातीची किंमत ठरवण्यात आली आहे . स्पेसिफिकेशन – फोनमध्ये 5.99 इंच डिस्प्ले ( 1080×2160 पिक्सल ) आहे . क्वालकॉम स्नॅपड्रॅगन 636 प्रोसेसरसह येणारा हा शाओमीचा पहिला फोन आहे . 4 GB आणि 6 GB रॅम अशा दोन व्हेरिअंट्समध्ये फोन उपलब्ध असून यामध्ये 64 GB स्टोरेज देण्यात आलं आहे . रेडमी नोट 5 प्रोमध्ये 12 मेगापिक्सल + 5 मेगापिक्सलचा ड्यूअल रिअर कॅमेरा आहे . तर सेल्फीसाठी फोनमध्ये LED फ्लॅशसह 20 मेगापिक्सलचा फ्रंट कॅमरा देण्यात आला आहे . अॅन्ड्रॉइडच्या 8.0 ओरियोवर काम करणाऱ्या या फोनमध्ये 4000 mAh ची बॅटरी देण्यात आली आहे .


कसोटी क्रिकेटच्या इतिहासात इंग्लंडच्या संघातील तीन खेळाडूंकडे एका अनोख्या विक्रमाची नोंद करण्याची संधी चालून आली आहे . एकाच संघातील तब्बल तीन खेळाडूंनी एकाच वर्षात ४० विकेट्स आणि ५०० धावा केल्याचा विक्रम आजवर कोणत्याच संघाने केलेला नाही . पण इंग्लंडच्या सध्याच्या कसोटी संघातील तीन खेळाडूंच्या नावावर हा अनोखा विक्रम नोंदविला जाऊ शकतो . भारतीय संघाविरुद्ध आणखी दोन कसोटी सामने शिल्लक असल्याने इंग्लंडच्या संघातील मोईल अली , बेन स्टोक्स आणि ख्रिस वोक्स यांच्या नावावर एकाच वर्षात ४० विकेट्स आणि पाचशेहून अधिक धावा ठोकण्याच्या विक्रमाची नोंद होऊ शकते . वाचाः कोहली , धोनी यांना पी . व्ही . सिंधू आणि दिपा कर्माकरने टाकले मागे मोईन अलीने २०१६ या वर्षात आतापर्यंत कसोटी सामन्यांमध्ये ८३८ धावा केल्या असून ३४ विकेट्स मिळवल्या आहेत . बेन स्टोक्सनेही यंदाच्या वर्षात पाचशेहून अधिक धावा ठोकल्या आहेत . स्टोक्सच्या खात्यात या वर्षात ८२६ धावा जमा आहेत असून ३२ विकेट्स घेतल्या आहेत . ख्रिस वोक्सने २०१६ या वर्षात आतापर्यंत ४८२ धावा ठोकल्या आहेत . त्यामुळे पाचशेचा आकडा गाठण्यासाठी वोक्सला केवळ १८ धावांची गरज आहे . वोक्सने ४० विकेट्सचा आकडा याआधीच गाठला आहे , तर मोईन अली याला आणखी ६ विकेट्सची तर स्टोक्सला ८ विकेट्सची गरज आहे . त्यामुळे येत्या दोन कसोटी सामन्यांत इंग्लंडचे हे तीन खेळाडू हा नवा आगळावेगळा विक्रम आपल्या नावावर करणार का ? याकडे सर्वांचे लक्ष असणार आहे . VIDEO : रिओ ऑलिम्पिकमध्ये पाय तुटलेल्या फ्रान्सच्या ऑलिम्पियनचे ‘कमबॅक’


ऑस्ट्रेलियाचे माजी गोलंदाज जेफ थॉमसन यांचे मत दोन्ही काळातील गोलंदाजांच्या दर्जात भिन्नता असली तरी सचिन तेंडुलकरपेक्षा विराट कोहलीची फलंदाजी विविधतेने नटलेली असून त्याला बाद करणे अधिक आव्हानात्मक आहे , अशी स्पष्ट प्रतिक्रिया ऑस्ट्रेलियाचे माजी वेगवान गोलंदाज जेफ थॉमसन यांनी शुक्रवारी व्यक्त केली . त्यांच्या या विधानाने सचिन आणि विराट यांच्यातील चर्चेला पुन्हा पेव फुटला आहे . वेस्ट इंडिजविरुद्ध नुकत्याच झालेल्या एकदिवसीय क्रिकेट मालिकेत कोहलीने सचिनला मागे टाकत सर्वात जलद ( २०५ डाव ) १० , ००० धावांचा टप्पा गाठला होता . कोहलीच्या सध्याच्या फॉर्मविषयी थॉमसन म्हणाले , ‘‘विराट हा सचिनपेक्षा अधिक अष्टपैलू आणि गुणवत्तावान आहे , असे मला वाटते . सचिन हा एक महान फलंदाज होता , यात वाद नाही . मात्र कोहली अधिक कणखर असून त्याला बाद करणे गोलंदाजांसाठी कठीण जाते . कोहली हवे तेव्हा आपल्या मनासारखे खेळू शकतो . ’’ ‘‘फलंदाज म्हणून कोहलीने गेल्या काही वर्षांत केलेली कामगिरी थक्क करणारी आहे . मात्र यापूर्वीच्या काळातील फलंदाजांची मानसिकता व सध्याच्या पिढीची मानसिकता यामध्ये फार बदल आहे . त्या वेळी फलंदाज खेळपट्टीवर ठाण मांडण्याकडे अधिक लक्ष द्यायचे , पण आता अधिकाधिक धावा करण्याकडे त्यांचा कल असतो , ’’ असे थॉमसन यांनी सांगितले . थॉमसन यांनी भारतीय गोलंदाजांविषयीही भाष्य केले . ते म्हणाले , ‘‘सध्याच्या भारतीय गोलंदाजांमध्ये परदेशातील खेळपट्टय़ांवरही २० गडी बाद करण्याची क्षमता आहे . किंबहुना ऑस्ट्रेलियापेक्षा भारताकडे अधिक सक्षम आणि ताकदवान वेगवान गोलंदाज आहेत , असे मला वाटते . त्यातच स्टीव्ह स्मिथ आणि डेव्हिड वॉर्नर यांसारख्या प्रमुख फलंदाजांच्या अनुपस्थितीत भारतासाठी काम सोपे झाले आहे . त्यामुळे या वेळी भारतालाच कसोटी मालिका जिंकण्याची संधी आहे . ’’


पुरुषांमध्ये कोल्हापूर तर महिलांमध्ये कर्नाटकशी सामना उस्मानाबादमधील श्री तुळजाभवानी क्रीडा संकुल येथे भारतीय खो - खो महासंघ व महाराष्ट्र खो - खो असोसिएशनच्या मान्यतेने धर्मवीर संभाजी महाराज प्रतिष्ठानतर्फे आयोजित केलेल्या २७ व्या फेडरेशन चषक खो - खो स्पध्रेत महाराष्ट्राच्या दोन्ही संघांनी दिमाखात अंतिम फेरी गाठली . महाराष्ट्राच्या पुरुषांचा अंतिम सामना कोल्हापूरबरोबर तर महिलांचा कर्नाटकशी रंगणार आहे . पुरुषांच्या उपांत्य फेरीत महाराष्ट्राने कर्नाटकवर ९ - ६ अशी ३ गुणांनी डावात मात केली . महेश िशदेने कर्णधारपदाला साजेशा खेळी केल्या . त्याला दीपेश मोरे , अक्षय गणपुले व मििलद चावरेकरने उत्तम साथ दिली . दुसऱ्या लढतीत विजय हजारे , सागर पोतदार व उमेश सातपुते यांच्या चतुरस्र खेळाच्या जोरावर कोल्हापूरने तेलंगणाचा १० - ९ असा एक डावाने सहज पराभव केला . महिलांच्या उपांत्य सामन्यात गतविजेत्या महाराष्ट्राने दिल्लीचे आव्हान १० - ६ असे एक डाव आणि ४ गुणांनी मोडीत काढले . महाराष्ट्राच्या सारिका काळेने आक्रमणात ३ गडी टिपले . त्यानंतर महाराष्ट्राच्या प्रियांका भोपी , श्रुती सकपाळ , कर्णधार आरती कांबळे व ऐश्वर्या सावंत यांनी अप्रतिम खेळाचे प्रदर्शन केले . दुसऱ्या रोमहर्षक उपांत्य लढतीत कर्नाटकने केरळचे कडवे आव्हान संपुष्टात आणले . अलाहिदा डावात कर्नाटकची एका गुणाने सरशी झाली व त्यांनी १२ - ११ अशा फरकाने सामना जिंकला . वीणा एम . ही कर्नाटकच्या विजयाची शिल्पकार ठरली .


मे महिना आला असून आता शाळांबरोबरच महाविद्यालयीन परीक्षाही संपत आल्या असतील . वर्षभर अभ्यास , काम आणि इतर गोष्टींतून मोकळा श्वास घेता यावा यासाठी लहान - मोठ्या सहलींचे आयोन केले जाते . त्यामुळे या सुटीत तुम्ही आपले कुटुंबिय किंवा मित्र - मैत्रीणींबरोबर फिरायला जाण्याचा विचार करत असाल तर त्यासाठी काही चांगली ठिकाणे माहित असणे आवश्यक आहे . यामध्ये अगदी दोन दिवसांच्या ट्रीपपासून ते १५ ते २० दिवसांच्या ट्रीपपर्यंतचे अनेक पर्याय आपल्यासाठी उपलब्ध असतात . हल्ली ट्रॅव्हल कंपन्यांबरोबरच पर्सनली आपली ट्रीप मॅनेज करुन देणारे एजंटही सहज उपलब्ध आहेत . याशिवाय हल्ली ऑनलाइनही सगळी माहिती सहज उपलब्ध होते . त्यामुळे कोणाचीही मदत न घेता तुम्ही तुम्हाला हव्या त्या गोष्टींचे नियोजन करु शकता . यामध्ये राहण्याची ठिकाणे , प्रवासाचे माध्यम , फिरण्याची ठिकाणे यांचा प्रामुख्याने समावेश होतो . आपल्या बजेटप्रमाणे आणि आवडीनिवडींप्रमाणे आपण या गोष्टी सहज ठरवू शकतो . पाहूयात कोणत्या ठिकाणी जाता येऊ शकेल . १ . दक्षिण भारत – फिरायला जाण्यासाठी सध्याच्या हवामानात दक्षिण भारत हा उत्तम पर्याय ठरु शकतो . यामध्ये कुर्ग , बँगलोर - उटी - म्हैसूर , कन्याकुमारी , केरळ , अंदमान याठिकाणी जाऊ शकता . सध्या याठिकाणी तुलनेने कमी उकाडा असल्याने तुमचे त्याठिकाणी फिरणे आनंददायी होऊ शकते . २ . हिमाचल प्रदेश आणि काश्मिर – हिमाचल प्रदेश आणि काश्मिर हा बर्फाच्छादीत प्रदेश म्हणून ओळखला जातो . याठिकाणी असणाऱ्या पर्वतरांगा म्हणजे तर ट्रेकींग करणाऱ्यांसाठी पर्वणीच . त्यामुळे तुम्हाला व्यायामाची सवय असेल आणि नियमित ट्रेकिंग करण्याचा सराव असेल तर तुम्ही याठिकाणी नक्की जाऊ शकता . तसेच पाण्यातील साहसी खेळांसाठीही याठिकाणी अनेक पर्याय आहेत . तसेच आता याठिकाणी मोकळे हवामान असल्याने नीट फिरताही येते . कधीतरी याठिकाणी पडणारा बर्फ आपल्या ट्रीपमध्ये नक्कीच भर घालणारा ठरतो . ३ . कोकण – इतक्या दूर ट्रीपला जाण्यासाठी सुटी नसेल आणि बजेटही नसेल तर महाराष्ट्रातील कोकण किनारपट्टी हा फिरायला जाण्यासाठी उत्तम पर्याय ठरु शकतो . अलिबाग , दापोली , गुहागर , रत्नागिरी , सिंधुदुर्ग , तारकर्ली असे अनेक समुद्रकिनारे आहेत . याठिकाणी समुद्रकिनाऱ्याबरोबरच वॉटरस्पोर्टस आणि इतरही काही पर्यटनस्थळे आहेत . नारळ आणि आंब्याच्या बागांमध्ये राहण्याची मौज काही औरच . रत्नागिरी– गणपतीपुळेसारखी सुंदर शहरे , मालवणच्या किनाऱ्यावर उभा असणारा सिंधुदुर्ग किल्ला , वाळूचे सागरी किनारे हे उत्तम पर्याय आहेत . ४ . थंड हवेची ठिकाणे – थंड हवेच्या ठिकाणांमध्ये महाबळेश्वर , वाई , पाचगणी , माथेरान यांचा समावेश होतो . भर उन्हाळ्यात थोडासा थंडावा मिळवायचा असेल तर सहलीला जाण्यासाठी तुम्ही या ठिकाणांचा नक्कीच विचार करु शकता . याठिकाणी असणारे सर्व सोयीसुविधांनी युक्त हॉटेल्स , खरेदी करण्यासाठी असणारी बाजारपेठ आणि काही पॉईंटस हे तुम्हाला नक्कीच रिफ्रेश करतील . ५ . धरणांजवळील रिसॉर्ट – पुणे आणि इतरही ठिकाणी असणाऱ्या धरणांजवळ असणारे रिसॉर्ट हाही उन्हाळ्यात फिरायला जाण्यासाठी एक उत्तम पर्याय असू शकतो . बॅकवॉटर आणि त्याच्या जवळ रिसॉर्ट असल्याने याठिकाणी उन्हाळ्यातही हवेत गारवा असतो . तसेच या रिसॉर्टमध्ये तुम्ही कुटुंबासोबत किंवा मित्रमंडळींसोबत रिलॅक्स होऊ शकता .


रिलायन्स जिओने बाजारात मोफत इंटरनेटची सुविधा आणल्यापासून टेलिकॉम कंपन्यांमध्ये जोरदार स्पर्धा सुरु झाली आहे . जिओ पाठोपाठ एअरटेलनेही आपले विविध प्लॅन्स जाहीर केले . त्यानंतर आता व्होडाफोननेही आपल्या ग्राहकांसाठी अतिशय आकर्षक असा प्लॅन जाहीर केला आहे . ग्राहकांसाठी हा आकर्षक प्लॅन लवकरच बाजारात येईल असे कंपनीकडून सांगण्यात आले आहे . जिओ आणि एअरटेलने आपल्या पोस्टपेड यूजर्सला मोफत डेटा ऑफर दिली आहे . त्यामुळे आता या कंपन्यांशी स्पर्धा असणाऱ्या व्होडाफोननेही अशाच एका ऑफरची घोषणा केली . व्होडाफोन आपल्या पोस्टपेड यूजर्सना ६० जीबी डेटा मोफत देणार आहे . ही ऑफर सर्व ‘व्होडाफोन रेड’ यूजर्ससाठी असेल असे कंपनीने सांगितले आहे . या ऑफरमध्ये यूजर्सना सहा महिन्यांसाठी प्रत्येकी १० जीबी असा एकूण ६० जीबी डेटा मोफत मिळेल . व्होडाफोन रेड प्लॅन ४९९ रुपयांपासून सुरु होतो . ज्यामध्ये मोफत डेटाशिवाय आणखी ५ जीबी डेटा दिला जाणार आहे . त्यामुळे व्होडाफोनच्या ग्राहकांसाठी ही अतिशय आनंदाची बाब म्हणावी लागेल . रिलायन्स जिओकडून बाजारात आल्यापासून यूजर्ससाठी स्वस्त डेटा आणि फ्री कॉलिंग असे नवे प्लॅन आणले गेले . त्यामुळेच इतर कंपन्यांनीही आपल्या पोस्टपेड यूजर्ससाठीही स्वस्त प्लॅन आणले आहेत . देशातील दुसरी मोठी टेलिकॉम कंपनी म्हणून ओळखला जाणाऱ्या व्होडाफोनतर्फे जुलैमध्ये ग्राहकांना फोरजीचा ७० जीबीचा डेटा प्लॅन देण्यात आला होता . हा प्लॅन केवळ २४४ रुपयांना असून ७० दिवस प्रत्येक दिवशी १ जीबी इतका डेटा ग्राहक वापरु शकणार होते . हाय - स्पीड डेटाबरोबरच अनलिमिटेड कॉलिंगचीही सुविधा देण्यात आली होती .


भारतात गतवर्षी १ . ९६ लाख जणांना एचआयव्ही विषाणूंची लागण झाल्याचे नुकत्याच करण्यात आलेल्या एका अभ्यासात स्पष्ट झाले आहे . तर जगभरात एकूण २५ लाख जणांना या विषाणूंची लागण झाली आहे . ‘ग्लोबल बर्डन ऑफ डिसेस’ ( जीडीबी ) यांनी ‘द लँसेट’ या एचआयव्ही नियतकालिकामध्ये हे संशोधन प्रसिद्ध केले आहे . तसेच , भारतात २८ . ८१ लाख लोक एचआयव्हीसह जीवन जगत असल्याचेही यामध्ये स्पष्ट करण्यात आले आहे . २००५ - २०१५ या कालावधीत ० . ७ टक्के या गतीने एचआयव्हीचा प्रसार झाला . तर १९९७ ते २००५ या कालावधीत एचआयव्ही प्रसाराचा वेग २ . ७ टक्के इतका होता . ‘जीडीबी’ने दिलेल्या माहितीनुसार एचआयव्हीसह जगणाऱ्यांच्या संख्येत मोठय़ा प्रमाणात वाढ झाली असून २००० मध्ये २७ . ९६ दशलक्ष असलेली ही रुग्णसंख्या २०१५ पर्यंत ३८ . ८ दशलक्ष इतकी झाली आहे . एचआयव्ही / एड्समुळे होणाऱ्या मृत्यूंच्या संख्येत मात्र घट झाली आहे . २००५ मध्ये एचआयव्ही / एड्समुळे मृत्यू होणाऱ्यांची संख्या १ . ८ दशलक्ष इतकी होती ती २०१५मध्ये १ . २ दशलक्षपर्यंत कमी झाली आहे . एचआयव्ही / एड्समुळे होणाऱ्या मृत्यूंची संख्या घटविण्यात ‘अँटायरट्रोव्हायरल’ ( एआरटी ) उपचारांचा मोठा वाटा असल्याचे या संशोधकांनी म्हटले आहे . २००५ ते २०१५ या कालावधीत ‘एआरटी’ उपचारांमुळे एचआयव्ही / एड्स रुग्णांमध्ये पुरुषांचा जगण्याचा कालावधी ६ . ४ वरून ३८ . ६ टक्के इतका तर महिलांचा ३ . ३ वरून ४२ . ४ टक्के वाढला . नव्याने एचआयव्ही विषाणूंची बाधा होण्याचे प्रमाण घटले असून १९९७ मध्ये ३ . ३ दशलक्ष असलेले हे प्रमाण २ . ५ दशलक्ष इतके कमी झाल्याचे संशोधकांनी सांगितले . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


बंगळूरमधील छेडछाडीच्या घटनेला त्या मुलीचे छोटे कपडे जबाबदार आहेत म्हणणाऱ्या अबू आझमींना अभिनेता अक्षय कुमार सणसणीत उत्तर दिले आहे . ' तिचे छोटे कपडे नव्हे , तर तुमचे छोटे विचार त्याला कारणीभूत आहेत ' असे अक्षयने म्हटले आहे . आपली पत्नी , लहान मुलगी यांच्या सोबत केपटाऊन येथे कौटुंबिक सहलीला गेलेला अक्षयकुमार नुकताच परतला आहे . " मुलीला कडेवर घेऊन विमानतळावरून निघालो असतानाच टीव्हीवर मला एक बातमी दिसली . नववर्षाच्या आरंभी बंगळूरमध्ये काही लोकांचा भर रस्त्यावर वैश्यांप्रमाणे नाच पाहिला . तुम्हाला काय वाटलं माहीत नाही , परंतु माझं रक्त खवळलं . एका मुलीचा पिता आहे म्हणून आणि नसतो तरी हेच म्हटलं असतं की जो समाज आपल्या स्त्रियांना इज्ज देऊ शकत नाही त्या समाजाला मानवी समाज म्हणवून घेण्याचा काही हक्क नाही . " अक्षयकुमारने अत्यंत संतप्त प्रतिक्रिया व्यक्त करताना म्हटले आहे की , " आज मला माणूस असण्याचीच लाज वाटत आहे . आणि काही लोक रस्त्यावर होणाऱ्या मुलींच्या छेडछाडीचेही समर्थन करण्याची लाज बाळगत नाहीत . मुलीने छोटे कपडे का घातले ? मुलगी रात्री बाहेर का गेली ? असे प्रश्न उपस्थित करणाऱ्यांनो थोडीशी तरी लाज बाळगा . छोटे त्या मुलीचे कपडे नव्हे , तर तुमचे विचार आहेत . असे नराधम परग्रहावरील नाहीत , तर हे आपल्यापैकीच असतात . त्यांना सांगू इच्छितो की , जेव्हा भारतीय मुलगी उलट फिरून उत्तर देईल तेव्हा तुमचं डोकं ठिकाणावर येईल . एवढेच नाही तुम्ही हादरून जाल हे लक्षात ठेवा . " मुलींनो स्वसंरक्षण शिका . . . माझं मुलींना आवाहन आहे की , अशा नराधमांना धडा शिकवणे फार अवघड नाही . मार्शल आर्टच्या सोप्या तंत्रांनी तुम्ही यांना सहज परतवू शकता . कोणाच्या बापालाही घाबरण्याची गरज नाही . यापुढे तुम्हाला कोणी तुमच्या कपड्यांवरून सल्ला देत असेल तर त्याला सांगा तुमचे ज्ञान तुमच्याजवळच ठेवा . "


संपृक्त मेद असलेल्या अन्नपदार्थावर अतिरिक्त कर लादण्याची शिफारस सचिवांच्या गटाने केली आहे . संपृक्त मेद असलेल्या पदार्थामुळे आपल्या देशात लठ्ठपणा वाढत आहे . आरोग्य सचिव सी . के . मिश्रा यांनी सांगितले की , यापूर्वी वेळोवेळी मंत्रालयानेही असा कर लादण्याची शिफारस केली होती . या प्रश्नावर काही प्रमाणात काम अन्न नियंत्रक संस्थेने केले आहे . फूड सेफ्टी अॅण्ड स्टॅण्डर्ड्स अॅथॉरिटी ऑफ इंडिया ( एफएसएसएआय ) या संस्थेने यात अशा अन्नपदार्थाचे धोके उलगडले आहेत , त्यामुळे आता ही शिफारस करण्यात आली आहे . सचिवांच्या गटाने संपृक्त मेद असलेल्या अन्नपदार्थावर अतिरिक्त कर लादण्याची शिफारस केली आहे . असे अन्नपदार्थ व पेयांवर कर लादण्याचा सरकार गांभीर्याने विचार करीत आहे काय , असे विचारले असता त्यांनी ती केवळ शिफारस असल्याचे सांगितले . साखर व संपृक्त मेद असलेल्या अन्नपदार्थावर हा कर शिफारस मान्य झाल्यास लावला जाऊ शकतो . जंक फूड व साखरयुक्त बीव्हरेज पेये यावर जास्त कर लागू शकतो , कारण या पदार्थाचा खप जास्त असून त्यामुळे आरोग्यावर अनेक दुष्परिणाम होतात . त्यात लठ्ठपणा , मधुमेह , हृदयविकार यांसारखे रोग जडतात . साखरेच्या पेयांवर कर लादल्यास त्यांचा खप कमी होऊन लठ्ठपणा , टाइप दोन मधुमेह , दाताचे विकार याला आळा बसू शकेल , असे जागतिक आरोग्य संघटनेच्या एका अहवालात म्हटले होते .


शहरात स्थायिक होण्याच्या दृष्टीने सध्या शहरामध्ये घर घेणाऱ्या तरुणांचे प्रमाण वाढताना दिसते . राहण्यासाठी घर घेणे किंवा गुंतवणूक म्हणून घेणारेही अनेक असतात . घराबरोबरच त्या घराशी निगडीत खर्च हे करावेच लागतात . त्यामध्ये सोसायटीला भरावा लागणारा मेंटेनन्स हा एक महत्त्वाचा भाग असतो . घर खरेदी करताना आपण लोकेशन , किंमत , घराचे क्षेत्रफळ , इतर खर्च यांबरोबरच सोसायटीचा मेंटेनन्सही लक्षात घेणे महत्त्वाचे आहे . गृहनिर्माण संस्थांकडून सोसायटीच्या गरजांनुसार मेंटेनन्स आकारला जातो . यामध्ये इमारतची दुरुस्ती , सिंकिंग निधी , पार्किंग शुल्क , पाणी शुल्क , मालमत्ता कर , विमा शुल्क आणि इतर विविध सुविधांच्या खर्चाचा समावेश होतो . काही वेळा हा मेंटेनन्स जास्त असल्याचे आपल्याला वाटते . पण सोसायटीकडून दिल्या जाणाऱ्या सुविधांसाठी तो खर्च आवश्यक असतो . साई इस्टेट कन्सलटंटचे सह - संस्थापक अमित वाधवानी यांनी मेंटेनन्सशी निगडीत काही महत्त्वाच्या गोष्टींबाबत माहिती दिली आहे . मूलभूत सुविधा – पहिल्यांदा खरेदीदारांसाठी , ईएमआय रक्कम आणि कार्यकाल ही सर्वात मोठी आव्हाने आहेत . कारण बहुतेकांचे उत्पन्न असे असते जे बचतसाठी जास्त पैसे न राहता आवश्यक गरजा पुरवण्याइतकेच असते . म्हणूनच घर खरेदी करताना बहुतांश जण अशा सोसायटीचा निवड करतात ज्यात अधिक मोहक सुविधा नसतील , परंतु जे भविष्यातील चांगला परतावा देतात . गुंतवणूकीची निवड – काही जण जुन्या सोसायटीमध्ये आपले पहिले घर शोधतात . जुने असल्याने घराची किंमत कमी असते आणि मेंटेनन्सही परवडेल इतका असतो . त्यामुळे आपल्याला परवडेल अशी गुंतवणूक करणे केव्हाही फायद्याचे ठरते . जीएसटी – ज्या गृहनिर्माण संस्थांचा मेंटेनन्स ५००० रुपयांहून कमी असतो . परंतु ज्यांचा वार्षिक मेंटेनन्स २० लाखांहून अधिक असतो ते जीएसटी अंतर्गत येतात . जीएसटीच्या कार्यक्षेत्रात येण्यापासून टाळण्यासाठी बरेच जण गृहनिर्माण सोसायटीऐवजी चांगल्या वैयक्तिक इमारती निवडतात . एकवेळ देखरेख – खरेदीदाराचा भरपाईसाठी होणारा विरोध आणि त्यामधून उद्भवणाऱ्या अनेक वादविवादामुळे बेंगळुरूमध्ये काही डेव्हलपरनी एकवेळ देखभाल शुल्क गोळा करणे सुरू केले आहे . सध्या बऱ्याच ठिकाणी एकाचवेळी जास्त वर्षांचा मेंटेनन्स घेतला जातो . बिल्डर्स फ्लोर वर्सेस मल्टी - स्टोरी अपार्टमेंटस – जास्त मजल्याच्या अपार्टमेंटच्या तुलनेत बांधकाम केलेल्या मजल्यांमध्ये कमी सुविधा आणि सामान्य जागा आहेत , म्हणून त्यांची मासिक देखरेख खूप कमी आहे . घर खरेदी करणाऱ्यांना फक्त वीज आणि पाणी यासारख्या मूलभूत देखरेखसाठी पैसे द्यावे लागतात . तथापि , बिल्डरच्या मजल्यावरील फ्लॅटची किंमत मल्टि - स्टोरी अपार्टमेंटपेक्षा महाग आहे . कोणती गुंतवणूकीसाठी सर्वोत्तम आहे हे ठरविण्यासाठी दीर्घ काळात दोन्हीकडून नफा किती मिळणार याची मोजणी करणे आवश्यक आहे .


भोजपुरी अभिनेत्री अंजली श्रीवास्तवने सोमवारी मुंबईतील राहत्या घरी आत्महत्या केली . जुहू येथील राहत्या घरी तिचा मृतदेह सापडला . मागील काही दिवसांपासून तिच्या नातेवाईकांचा अंजलीशी काही संपर्क होत नव्हता . याबाबत त्यांनी पोलिसांकडे तक्रार केली असता तपासादरम्यान हा सर्व प्रकार उघडकीस आला . अंजलीच्या मृतदेहाजवळ कोणतेही सुसाइट नोट न आढळल्याने तिची आत्महत्या आहे की हत्या अशी चर्चा होतेय . अलाहाबादमध्ये राहणाऱ्या अंजलीच्या आईने मुंबईत येताच डी . एन . नगर पोलीस ठाणे गाठलं . अंजलीची आई शीला श्रीवास्तव यांचा पोलिसांनी जबाब नोंदवला . तब्बल तीन तास पोलिसांनी तिच्या आईची चौकशी केली . या तपासादरम्यान शीला श्रीवास्तव यांनी पोलिसांना याप्रकरणी खोलवर जाऊन चौकशी करण्यास सांगितले कारण अंजली आत्महत्या करू शकत नाही असे त्यांचे म्हणणे आहे . वाचा : ‘या’ अभिनेत्रीची मुंबईतील राहत्या घरी आत्महत्या ‘मला स्वतःला काही गोष्टींची खात्री करून घ्यायची असल्याने मी तिच्या घरी भेट देणार आहे . अंजलीचा स्वभाव मैत्रीपूर्ण आणि चंचल होता . परिस्थितीला सामोरे जायची तिच्यात हिम्मत होती . प्रतिकूल परिस्थितीवर मात करण्याइतकी ती धाडसीही होती . तिच्या घरी सुसाइड नोट आढळली नाही आणि घराचा दरवाजादेखील उघडा होता . त्यामुळे नक्कीच संशयाला वाव आहे , ’ असे अंजलीच्या आईने जबाबानंतर प्रसारमाध्यमांना माहिती दिली . वाचा : शिव - गौरीच्या घरी हलणार पाळणा ? ‘१३ जुलैला अंजलीचा वाढदिवस असल्याने त्यापूर्वीच ती घरी येणार असल्याचे बोलत होती . रविवारीच आमचं फोनवर बोलणं झालं , ’ असंही तिची आई म्हणाली . अंजलीच्या आईच्या जबाबानंतर तिच्या आत्महत्येचे गूढ पोलीस तपासानंतरच उलगडेल असं म्हणावं लागेल .


क्रेडिट कार्ड हा प्रकार फार सुखावह वाटतो . खरेदी करायची , हाॅटेलमध्ये जायचं फक्त कार्ड स्वाईप करायचं आणि काम झालं . आपल्या महिन्यातल्या बँक खात्याला मोठी झळ नाही . क्रेडिट कार्डच्या रकमेचे काय हप्ते पडतातच . भरायचे महिन्याला तेवढे आणि काम झालं ! असं सुरूवातीला होत जातं आणि काही महिन्यांनी कर्जाचा मोठा डोंगर उभा होतो . दर महिन्याला क्रेडिट कार्डचे हप्ते भरले तरी उरलेली रक्कम काही केल्या कमी होत नाही . आणि मग वर्षनुवर्ष कर्ज फेडणं हातात राहून जातं . क्रेडिय कार्ड हा एक सोयीचा प्रकार नक्कीच आहे . इमर्जन्सीच्या वेळेस लगेच पैसे उपलब्ध करून देणारं हे एक उत्तम साधन आहे . पण ते नीट वापरलं नाही तर फार भयानक स्थिती उभी राहू शकते . कारण क्रेडिट कार्डवरच्या रकमेवंरचं व्याज प्रचंड म्हणजे १८ % ते काही वेळा ३६ % एवढं असतं . अशा कर्जाच्या चक्रात अडकणं कोणाच्याही आर्थिक स्थितीसाठी चांगली बाब नाही . त्यामुळे क्रेडिट कार्डच्या कर्जाच्या आणि व्याजाच्या चक्रात अडकला असाल तर दोन टप्प्यांमध्ये त्यावर उपाययोजना करा . टप्पा १ः क्रेडिट कार्डवर दर महिन्याला नव्याने होणारा खर्च थांबवणं टप्पा २ः क्रेडिट कार्डवर जमा झालेल्या कर्जाचं निवारण करणं टप्पा १ः क्रेडिट कार्डवर दर महिन्याला नव्याने होणारा खर्च थांबवणं १ . क्रेडिट कार्डवर दररोजचा घरखर्च कधीही करू नये . किराणा माल , फोन , वीज बिल इ . साठी आपल्या पगारातले किंवा नियमित मिळकतीतून येणारीच रक्कम वापरावी . २ . क्रेडिट कार्डावर होणारा खर्च थांबवण्यासाठी दर महिन्याला येणारं क्रेडिट कार्ड स्टेटमेंट काळजीपूर्वक पहावं . त्यात काही ‘आॅटोमेट’ केलेले खर्च आहेत का ते पाहावं . म्हणजे फोन बिल , डीटीएच बिल हे दर महिन्याला क्रेडिट कार्डद्वारे आपोआप भरलं जावं अशी आपण नकळत व्यवस्था करून ठेवलेली असते . असं ‘आॅटोमेशन’ त्वरित बंद करावं . या बिलांसाठी आॅटोमेशन करायचंच असेल तर ते तुमच्या डेबिट कार्डवर करणं कधीही उत्तम ३ . आपण अनेक आॅनलाईन सर्व्हिसेसना ‘सब्सक्राईब’ करून ठेवलेलं असतं . म्हणजे नेटफ्लिक्स किंवा कोणतं आॅनलाईन मॅगझीन इ . या वर्गणीसाठीही आपण जर त्या साईटवर क्रेडिट कार्डची नोंदणी करून ठेवलेली असेल तर ती नोंदणीही रद्द करावी . ४ . क्रेडिट कार्ड्सवर अनेकदा अनेक छुपे चार्जेस् असतात . हे चार्जेस् क्रेडिट कार्ड स्टेटमेंटमध्ये दाखवलेले असतात . यावर नेहमी नजर ठेवावी आणि काही चूक आढळली तर ती कंपनीकडून दुरूस्त करून घ्यावी . टप्पा २ः क्रेडिट कार्डवर जमा झालेल्या कर्जाचं निवारण करणं १ . दर महिन्याला क्रेडिट कार्ड स्टेटमेंटमध्ये दाखवलेली कमीत कमी रक्कम भरणं आवश्यक असतंच . पण फक्त तेवढीच रक्कम भरल्याने मुद्दलाची रक्कम चांगल्याप्रकारे भरली जात नाही . त्यामुळे जर क्रेडिट कार्डवर खर्च झालाच तर त्या महिन्याच्या बिलामध्येच त्या रकमेची पूर्णपणे परतफेड करणं हे अतिशय महत्त्वाचं असतं . नाहीतर व्याजाचं चक्र सुरू होतं . २ . क्रेडिट कार्ड कर्जावर किती व्याज आकारलं जात आहे . याची विचारणा क्रेडिट कार्ड कंपनीकडे करावी . त्यानंतर यापेक्षा अतिशय कमी व्याजाच्या पर्सनल लोन घेण्याचा प्रयत्न करावा . पण हे पर्सनल लोन क्रेडिट कार्डाचं कर्ज फेडण्यासाठीच तुम्ही वापरणार असाल तरच ते घेण्यात अर्थ आहे . क्रेडीट कार्डाच्या व्याजापेक्षा पर्सनल लोनचं व्याज निश्चितच कमी असतं . त्यामुळे महिन्याचा हप्ता सुलभ होऊ शकतो . तसंच प्रचंड व्याजाच्या चक्रातून मुक्तता झाल्याने लाँग टर्म फायदाही होऊ शकतो . ३ . तुम्ही क्रेडिट कार्ड कर्जाचे हप्ते अतिशय शिस्तशीरपणे यापूर्वी भरत असाल तर कर्जाच्या उरलेल्या रकमेवरच्या व्याजावर काही सूट देण्यासाठी बँकेकडे तुम्ही विचारणा करू शकता . काही वेळी अशी सूट दिलीही जाऊ शकते . त्यामुळे तुमचे पैसे वाचू शकतात . ४ . काही परिस्थितीमुळे जर क्रेडिट कार्ड कर्जाचे हप्ते फेडणं अगदीच जड जात असेल उदा . नोकरी जाणं , अचानक आपत्ती इ . तर बँकेकडे सेटलमेंट साठीही तुम्ही विचारणा करू शकता . यामध्ये तुमच्या उरलेल्या कर्जाच्या रकमेवर बँक सूट देऊ शकते . पण सेटलमेंटचा हा मार्ग सर्वात आणि सर्वात शेवटचा म्हणून वापरावा . याचं कारण म्हणजे तुमच्या CIBIL रिपोर्टवर यासंबंधीचा शेरा येत यापुढची महत्त्वाची कर्जं उदा . होम लोन इ . मिळवणं कठीण जाऊ शकतं . क्रेडिट कार्ड हे फक्त आणि फक्त इमर्जन्सीसाठीच वापरायचं असतं . रोजच्या खर्चाला किंवा उगाचच्या चैनीला क्रेडिट कार्ड वापरणं म्हणजे एक मोठी रिस्क असते . गोड जाहिरातींमुळे क्रेडिट कार्ड हा एक परवलीचा शब्द झालेला असला तरी क्रेडिट कार्ड म्हणजे ‘कर्जाळू कार्ड’ असा शब्द मनात ठेवला तरी उगाच हे कार्ड वापरण्याच्या सवयीला लगाम बसू शकतो .


‘कोरिया ओपन सुपर सीरिज’च्या अंतिम सामन्यात भारताच्या पी व्ही सिंधूने जपानच्या नोझोमी ओकुहाराचा पराभव करत स्पर्धेचं विजेतेपद पटकावलं . तिच्या या विजयानंतर अवघ्या काही क्षणांतच सोशल मीडियावरुन तिच्यावर शुभेच्छांचा वर्षाव सुरु झाला . यामध्ये सर्वप्रथम बिग बी अमिताभ बच्चन यांनी ट्विटरवरुन सिंधूचं अभिनंदन केलं . “तिनं करुन दाखवलं . पी व्ही सिंधूने कोरिया ओपन सुपर सीरिजचं जेतेपद पटकावलं . हे विजेतेपद मिळवणारी सिंधू पहिलीच भारतीय ठरली आहे . ‘त्या’ पराभवाची सिंधूने परतफेडच केली आहे” , असं ट्विट बच्चन यांनी केलं . जागतिक बॅडमिंटन अजिंक्यपद स्पर्धेत ओकुहाराने सिंधूचा पराभव केला होता . त्याचाच संदर्भ घेत बिग बींनी हे ट्विट केलं . त्यासोबतच त्यांनी सिंधूचे काही फोटोसुद्धा पोस्ट केले . हे फोटो पाहता कोरिया ओपन सुपर सीरिजच्या अंतिम सामन्याचा आनंद खुद्द बिग बींनी घेतला असल्याचं स्पष्ट होतंय . त्यांच्याशिवाय चित्रपट दिग्दर्शक शूजित सकरारनेही सिंधूला शुभेच्छा दिल्या आहेत . वाचा : ‘चक दे ! इंडिया’विषयी या गोष्टी तुम्हाला माहितीयेत का ? पी व्ही सिंधूच्या या विजयानंतर अनेकांनीच तिचे विविध फोटो आणि व्हिडिओ पोस्ट करत शुभेच्छा देण्यास सुरुवात केली . कोरिया ओपन सुपर सीरिजच्या अंतिम सामन्यात सिंधूने ओकुहारावर २२ - २० , ११ - २१ , २१ - १८ अशा फरकानं विजय मिळवला . या अटीतटीच्या सामन्यात सिंधू आणि ओकुहारा या दोघींनीही चिवट झुंज दिली . पण , सिंधूच्या आक्रमक खेळीपुढे ओकुहाराने हात टेकले आणि कोरियन ओपन जिंकणारी सिंधू पहिली भारतीय महिला बॅडमिंटनपटू ठरली .


बॉलिवूड अभिनेता जॉन अब्राहमला कार आणि बाइक यांचे किती वेड आहे हे तर आता प्रत्येकालाच माहित आहे . जॉनच्या गॅरेजमध्ये तुम्हाला एकाहून एक सरस अशा लक्झरी गाड्यांचा ताफा दिसेल . आता त्याने अजून एक नवीन कारची ऑर्डर दिली आहे . सुत्रांनी दिलेल्या माहितीनुसार , जॉनच्या या गाडीची किंमत सुमारे २ कोटी रुपये एवढी आहे . ‘गॉडझिला’ नावाने ओळखल्या जाणाऱ्या या गाडीचे इंजिन खास जपानमध्ये बनवण्यात आले आहे . जॉनची ‘ऑडी द - ७’ ही सर्वात आवडती गाडी आहे . तो या गाडीचे नवनवीन मॉडेल घेत असतो . असंही बोललं जातं की , जॉनला बाइक्सची एवढी आवड आहे की , तो प्रत्येक आठवड्याला आपली बाइक बदलत असतो आणि त्याबदल्यात दुसरी नवी कोरी बाइक घेत असतो . जॉनच्या घरी लक्झरी गाड्यांप्रमाणेच अनेक लक्झरी बाइकही आहेत . काही दिवसांपूर्वीच एका मुलाखतीमध्ये त्याने स्पष्ट केले होते की , त्याचे गाड्यांसाठीचे प्रेम कधीच संपणार नाही . जॉनच्या सिनेमांबद्दल सांगायचे तर , १८ नोव्हेंबरला त्याचा ‘फोर्स २’ हा सिनेमा प्रदर्शित होणार आहे . या सिनेमात जॉनसोबत सोनाक्षी सिन्हाही दिसणार आहे . जेनेलिया डिसुझाही या सिनेमात पाहुण्या कलाकाराची भूमिका साकारत आहे . ‘फोर्स’ या सिनेमाचा हा सिक्वल आहे .


बलस्थान फलंदाजी असतानाही गतविजेत्या विदर्भच्या फलंदाजांनी महाराष्ट्राच्या गोलंदाजांपुढे शरणागती पत्करली . त्यामुळे विदर्भावर दुसऱ्याच दिवशी फॉलोऑनची नामुष्की ओढवली . राहुल त्रिपाठीच्या ७३ धावांच्या योगदानामुळे महाराष्ट्राने पहिल्या डावात सर्वबाद ३४३ धावा केल्या . दुसऱ्या डावात २२३ धावांनी पिछाडीवर असलेल्या विदर्भाने दिवसअखेर बिनबाद ४६ अशी मजल मारली आहे . गुरुवारच्या ६ बाद २८४ धावांवरून दुसऱ्या दिवसाच्या खेळाला सुरुवात झाली . ३६ धावांवर असलेल्या राहुल त्रिपाठीने दुसरा दिवस गाजवला . शानदार फलंदाजी करत राहुलने आपले अर्धशतक पूर्ण केले . विदर्भासाठी डोकेदुखी ठरत असलेल्या राहुलला ललित यादवने पायचीत केले . राहुलने ७१ चेंडूंत १३ चौकार आणि एका षटकाराच्या मदतीने ७३ धावांचे महत्त्वपूर्ण योगदान दिले . त्यानंतर तळातील गडी झटपट बाद झाले आणि पहिल्या डावात महाराष्ट्राने सर्वबाद ३४३ धावा केल्या . फलंदाजीला आलेल्या विदर्भाची सुरुवात निराशाजनक झाली आणि ती शेवटपर्यंत कायम होती . विदर्भचा एकही फलंदाजी अर्धशतकापर्यंत मजल मारू शकला नाही . पाचव्या षटकात सलामीवीर आर . संजय ९ धावांवर अनुपम संकलेचाचा शिकार ठरला . कर्णधार फैज फझलकडून मोठी खेळी अपेक्षित असताना त्याला निकित धुमाळने पायचीत केले . अनुभवी वासिम जाफरही विशेष कामगिरी करू शकला नाही आणि २७ धावांवर तंबूत परतला . त्यानंतर महाराष्ट्राच्या घातक माऱ्याला चोख प्रत्युत्तर देणे विदर्भाच्या फलंदाजांना जमले नाही आणि आलेले फलंदाज झटपट बाद होत गेले . आदित्य सरवटेने २५ धावा केल्या . बचावने सर्वाधिक तीन गडी बाद केले . विदर्भचा पहिला डाव १२० धावांवर गडगडला आणि त्यांच्यावर फॉलोऑनची नामुष्की ओढवली . २२३ धावांची पिछाडीवर असलेल्या विदर्भने दुसऱ्या डावात कोणतीही पडझड होऊ न देता १७ षटकांत ४६ धावा केल्या . संक्षिप्त धावफलक


बॉलिवूड अभिनेता अजय देवगणने उरी हल्ल्यामध्ये शहीद झालेल्या जवानांच्या कुटुंबियांना आर्थिक मदत करण्याचा निर्णय घेतला आहे . पण यासाठी प्रेक्षकांना त्याचा दिवाळीत प्रदर्शित होणारा ‘शिवाय’ हा सिनेमा पाहावा लागणार आहे . काही दिवसांमध्येच हा सिनेमा प्रदर्शित होणार आहे . सध्या अजय ‘शिवाय’चे प्रमोशन करण्यामध्ये व्यग्र आहे . एका मुलाखतीत त्याने म्हटले की , प्रदर्शनाच्या पहिल्या दिवशी ज्या कोणत्या शोची कमाई सर्वात जास्त होते . ते मानधन उरी हल्ल्यात शहीद झालेल्या जवानांच्या कुटुंबियांना देण्यात येईल . अजयने वितरकांना हे मानधन पाठवत राहण्याचीही सुचना दिली आहे . याआधी सिनेमा ओनर असोसिएशन ऑफ इंडियाने सर्व वितरकांना आणि निर्मात्यांना पत्र लिहून प्रदर्शित होणाऱ्या पहिल्या शोची कमाई शहीद जवानांच्या कुटुंबियांना देण्याची विनंती केली होती . यानंतरच अजयने पहिल्या दिवशीच्या सगळ्यात जास्त कमाई करणाऱ्या शोची रक्कम शहीद जवानांच्या कुटुंबियांना देण्याचे ठरवले . ‘शिवाय’ हा अजयचा दुसरा दिग्दर्शित सिनेमा आहे . या सिनेमात तो एका गिर्यारोहकाची भूमिका साकारणार आहे . एरिका कार आणि साएशा सेहगल यांच्या मुख्य भूमिका आहे . साएशाचा हा पहिलाच सिनेमा आहे . काही दिवसांपूर्वी या सिनेमाचा पहिला डायलॉग प्रदर्शित करण्यात आलेला . आतापर्यंत जे प्रोमो दाखवण्यात आले त्यात कोणत्याही संवादांचा समावेश नव्हता . फक्त संगीत आणि इफेक्ट्स यांचा वापर करुन या सिनेमाचे प्रोमो दाखवण्यात आले होते . तसंच या सिनेमात एकच खलनायक नसून तब्बल पाच खलनायक असणार आहे . प्रत्येक खलनायकावर मात केल्यानंतरच त्याला कथेत पुढे सरकता येणार असतं .


आपण ज्या कंपनीत काम करतो त्या कंपनीकडून आपल्याला चांगल्या सुविधा मिळाव्यात , असे प्रत्येक कर्मचाऱ्याला वाटत असते . मग अनेकदा मित्रांमध्ये किंवा सोशल मीडियावरही आपली कंपनी काय देते आणि काय देत नाही यावरुन चर्चा रंगते . विशेष म्हणजे अनेकदा नोकरी स्वीकारतानाही कंपनी किती सुट्या देते . पगार सोडून आपल्याला कोणत्या सुविधा कंपनी देणार आहे हे कर्मचाऱ्यांकडून आवर्जून पाहिले जाते . यामध्ये जीम , रेस्ट रुम यांसारख्या सुविधांचा समावेश असतो . मात्र काही कंपन्या यापलीकडे जाऊन आपल्या कर्मचाऱ्यांना सुविधा देतात आणि त्यामुळे त्या विशेष चर्चेतही असतात . यामध्ये गुगल आणि मायक्रोसॉफ्ट कायमच आघाडीवर आहेत . आता फ्लिपकार्टनेही यामध्ये स्थान मिळवले आहे . पण या कंपन्या अशा कोणत्या सुविधा देतात ज्यामुळे मार्केटमध्ये त्यांची इतकी चर्चा असते पाहूयात … . गुगल गुगल कर्मचाऱ्यांना विविध सुविधा देत असल्याने कायमच चर्चेत असते . यामध्ये अनेक आकर्षक सुविधांचा समावेश आहे . गुगलमध्ये कर्मचाऱ्यांना हेअरकट करण्याची सुविधा देण्यात आली आहे . अशाप्रकारची सुविधा देणारी गुगल ही निश्चितच अनोखी कंपनी आहे असे म्हणता येईल . याशिवाय कर्मचारी दमले तर त्यांना विश्रांती मिळावी यासाठी पॉवरनॅपची मशीनही कंपनीत उपलब्ध करुन देण्यात आली आहेत . याहून आकर्षक गोष्ट म्हणजे कंपनीने आपल्या कर्मचाऱ्यांना लाँड्रीची सुविधाही उपलब्ध करुन दिली आहे . मायक्रोसॉफ्ट मायक्रोसॉफ्ट कंपनी आपल्या सगळ्यांच्याच माहितीची आहे . या कंपनीचे काम जगातील अनेक देशांमधून चालते . कंपनीच्या कामाचा कर्मचाऱ्यांवर ताण येऊ नये तसेच येथील हसत खेळत वातावरणात काम व्हावे यासाठी कंपनीने ट्रीहाऊस केले आहे . यामध्ये कर्मचाऱ्यांना अनौपचारिक पद्धतीने काम करता येते . अॅपल अॅपलकडून आपल्या कर्मचाऱ्यांना अॅपलच्या उत्पादनांवर भरघोस सूट दिली जाते . अॅपलच्या कर्मचाऱ्यांना आयपॉड , आयपॅड आणि कॉम्प्युटरवर २५ टक्के सूट देण्यात येते . याशिवाय हे कर्मचारी अॅपलचे काही सॉफ्टवेअर्सही ५० टक्के सवलतीत खरेदी करु शकतात . विशेष बाब म्हणजे पार्ट टाईम कर्मचाऱ्यांनाही कंपनीकडून अनेक सुविधा देण्यात येतात . फ्लिपकार्ट आपल्या कर्मचाऱ्यांचे मानसिक आणि शारीरिक आरोग्य चांगले राहावे यासाठी कंपन्या मदत करताना दिसतात . फ्लिपकार्टतर्फे कर्मचाऱ्यांना २४ तासांसाठी टेलिफोनिक कौन्सिलिंगची सुविधा देण्यात आली आहे . यामध्ये कामाशिवाय कौटुंबिक अडचणी , इतर कायदेशीर बाबी आणि इतर कोणत्याही तक्रारींबाबत समुपदेशन करण्यात येते .


फुटबॉलचे टॅलेंट भरलेल्या कोल्हापुरातून " आय लीग ' साठी संघ तयार होऊ शकतो . स्थानिक संघांनी योगदान दिल्याखेरीज हे शक्य नाही . सतरा वर्षांखालील भारतीय फुटबॉल संघातील अनिकेत जाधव याच्यासारखे दहा अनिकेतही येथून निर्माण होऊ शकतात . त्यासाठी खेळाडूंनी आठवड्यातून किमान बारा तास घाम गाळल्याखेरीज पर्याय नाही . या पद्धतीने खेळाडू खेळत राहिल्यास दहा वर्षांच्या परिश्रमातून त्यांना " वर्ल्ड टॉप क्लास प्लेअर ' बनविण्यापासून कोणीच रोखू शकणार नाही , असा विश्वास वेस्टर्न इंडिया फुटबॉल असोसिएशनचे मुख्य कार्यकारी अधिकारी हेन्री मेनेझिस यांनी आज येथे पत्रकार परिषदेत व्यक्त केला . फुटबॉलचे " व्हॅल्यूएशन ' करून तो एक " बिझनेस ' आहे समजून घेतल्यास व प्रोफाईल ऑफ प्लेअर तयार केल्यास प्रायोजक फुटबॉलला डोक्यावर घेतील , असेही त्यांनी सांगितले . श्री . मेनेझिस म्हणाले , " " फिफा स्ट्रॅटेजिक प्रोग्रॅमद्वारे नागपूर , कोल्हापूर , पुणे , सोलापूर , मुंबई व नाशिक जिल्ह्यांवर लक्ष केंद्रित केले . चौदा ते एकोणीस वयोगटातील मुले व मुलींना फुटबॉलचे उत्कृष्ट प्रशिक्षण देण्यासाठी विफा पूल बांधत आहे . क्लबसाठी स्पर्धांचे आयोजन केले जात आहे . प्रायोजकांच्या माध्यमातून अधिकाधिक स्पर्धा घेण्याचा अजेंडा आहे . सोशल मीडियाचा पुरेपूर वापर करताना सामन्यांचे लाइव्ह कव्हरेज केले जात आहे . ग्रासरूट फुटबॉल ट्रेनिंगमधून 1250 लीडर्स तयार केले आहेत . ' ' ते म्हणाले , " " विफाच्या पुढाकाराने डी लायसन्सचे अडीच हजार पंच तयार केले असून , त्यासाठी गुणवत्तापूर्ण अभ्यासक्रम केला आहे . विशेष म्हणजे विफाला बेस्ट ग्रासरूट प्रोग्रॅमचे ऍवॉर्ड मिळाले . ऍक्रिडिएशन प्रोग्रॅम व डिप्लोमा इन फुटबॉल मॅनेजमेंट सुरू केला . डिप्लोमाला अभियांत्रिकीचे सत्तर टक्के विद्यार्थी प्रवेश घेत असल्याचे चित्र आहे . विफातर्फे चार हजार प्रशिक्षक तयार केले असून , त्यातून रोजगार उपलब्ध झाला . ' ' विफाचे सचिव सॉटर वाझ म्हणाले , " " केवळ मत देण्यासाठी अथवा टीएडीएचा लाभ घेणारे पदाधिकारी असतील , तर संस्थेचे काम योग्यपणे चालत नाही . विफाचे कार्य चांगले असल्याचे प्रमाणपत्र अखिल भारतीय फुटबॉल फेडरेशनने ( एआयएफएफ ) दिले . कोल्हापूर , पुणे , नागपूर , सोलापूर , मुंबई व नाशिक जिल्हे विफाशी संलग्नित आहेत . फुटबॉलचे तंत्रशुद्ध ज्ञान देणे , खेळाचा प्रसार करणे , नवे प्रशिक्षक व पंच तयार करणे अशी कामे केली जातात . विशेष म्हणजे आता राष्ट्रीय , राज्य , आंतरजिल्हा स्पर्धांचे प्रमाण वाढले . ग्रासरूट फुटबॉल ट्रेंनिगमधून तेरा , चौदा , पंधरा वर्षांखालील खेळाडूंना तंत्रशुद्ध प्रशिक्षण दिले जाते . कारण या वयोगटातील खेळाडू घडविण्यासाठी यापूर्वी काहीच घडत नव्हते . वयोगटनिहाय मुले व मुलींच्या गटात स्पर्धा सुरू केल्या . ' ' विफाचे उपाध्यक्ष मालोजीराजे म्हणाले , " " वरिष्ठ गटातील संघांनी चौदा वर्षांखालील संघ तयार करणे जरुरीचे आहे . या संघांची नोंदणी करण्याबाबत सूचना दिल्या . एआयएफएफच्या द्वितीय श्रेणीच्या सामन्यात कोल्हापुरातला संघ 2019 मध्ये खेळेल , या पद्धतीने नियोजन करणार आहोत . ' ' पत्रकार परिषदेस लाला गायकवाड उपस्थित होते . * हेन्री मेनेझिस म्हणाले . - मणिपूरपेक्षा महाराष्ट्र तंत्रशुद्धदृष्ट्या आघाडीवर - प्रायोजकांना आकर्षित करण्यासाठी फुटबॉलचे व्हॅल्यूएशन हवे - 14 ते 19 वयोगटासाठी विफा बांधणार समन्वयाचा पूल - स्थानिक संघांनी द्यावे व्यावसायिकतेला प्राधान्य - आंतर - जिल्हा , राज्या - राज्यांत मैत्रीपूर्ण सामन्यांची संख्या वाढवा


बॉलिवूड अभिनेत्री श्रद्धा कपूरच्या ठुमक्याची सध्या सोशल मीडियावर धूम पाहायला मिळत आहे . तिने मैत्रिणीच्या लग्नात धम्माल नृत्य सादर करत लग्नामध्ये एक वेगळा रंगच भरला . मैत्रिणीच्या लग्नातील नृत्याचा व्हिडिओ श्रद्धा कपूरने इन्स्टाग्राम अकाऊंटवरुन शेअर केला असून , या व्हिडिओला चांगलीच पसंती मिळताना दिसत आहे . या व्हिडिओमधील तिच्या नृत्यासोबतच तिची अदा देखील लक्षवेधून घेणारी अशीच आहे . श्रद्धाने इशांका वाही हिच्या लग्नात हे धम्माल नृत्य केले . इशांका टीव्ही अभिनेता करण वाहीची बहीण आहे . बॉलिवूडमध्ये श्रद्धाने तिची एक वेगळी ओळख निर्माण केली आहे . त्यामुळेच दिग्दर्शक मोहित सुरी याच्या ‘हाफ गर्लफ्रेण्ड’ या चित्रपटाचे चित्रीकरण पूर्ण केल्यानंतर अभिनेत्री श्रद्धा कपूर ही हसीना पारकर हिच्या बायोपिकवर काम करत आहे . कुख्यात डॉन दाऊद इब्राहिमची बहीण हसीना पारकर हिच्यावर आधारित चित्रपटात श्रद्धा कपूर हसीनाची भूमिका साकारत आहे . हसीनाची प्रमुख भूमिका साकारण्यासाठी आणि तिच्यासारखा हुबेहूब लूक मिळवण्यासाठी श्रद्धा स्वतःवर बरीच मेहनत घेत आहे . हसीनाने तिचे संपूर्ण आयुष्य ज्या भागात घालवले त्या डोंगरी परिसरातील मुलींचीही श्रद्धा भेट घेणार आहे . ‘हसीना - द क्वीन ऑफ मुंबई’ चित्रपटाचे दिग्दर्शन अपूर्व लाखिया करत आहेत . या चित्रपटात श्रद्धा चार विविध लूकमध्ये दिसणार असल्याची देखील चर्चा आहे . चित्रपटात हसीना पारकरचा १७ ते ४० या वयातील जीवनप्रवास दाखविण्यात येणार आहे . त्यामुळे तरुणपणातील हसीनाची भूमिका साकारण्यासाठी श्रद्धा त्या वयोगटातील मुलींचे बारकाईने निरीक्षण करत आहे . नुकतीच श्रद्धा ही मणिरत्नमच्या ‘ओके कनमानी’चा हिंदी रिमेक असलेल्या ‘ओके जानू’ चित्रपटात झळकली होती . यात तिच्यासोबत आदित्य रॉय कपूरने मुख्य भूमिका साकारली होती . यापूर्वी श्रद्धा आणि आदित्य ‘आशिकी २’ या चित्रपटात झळकले होते . श्रद्धा आणि आदित्य रॉय यांच्या प्रेमाच्या चर्चा नेहमीच रंगल्याचे पाहायला मिळते . पण तिने या बातमीला कधीच दुजोरा दिलेला नाही . मी आणि आदित्य फार चांगले मित्र आहोत , असेच तिने वारंवार सांगितले आहे .


कुणाच्या तरी घरी ब्रह्मकमळ फुललंय हे समजलं की ते बघायला मध्यरात्री हीऽ गर्दी होते . पण खरं तर ते असतं एका निवडुंगाचं फूल . खरं ब्रह्मकमळ फुलतं ते उत्तरांचलच्या व्हॅली ऑफ फ्लॉवर्समध्ये . . गेली कित्येक र्वष भाग्यवंतांच्याच घरी मध्यरात्री फुलणारी ती पांढरी ब्रह्मकमळं अनेकांच्या असूयेचा आणि कौतुकाचा विषय राहिली आहेत . मला आठवतंय , एका परिचितांच्या घरी ती फुलं फुलण्यावेळी चक्क फुलोत्सव आयोजित करण्यात आला होता . त्या मध्यरात्री फुललेल्या ब्रह्मकमळांचे फोटो काढण्यासाठी आणि पूजा करण्यासाठी तिथे अगदी झुंबड उडाली होती . तो प्रकार बघून खरंच अवाक् व्हायला झालं होतं , कारण मध्यरात्री फुललेली ती पांढरी फुलं ब्रह्मकमळाची नसतातच हे सत्य पचवणं खूप अवघड असतं . निवडुंगाच्या प्रजातीतलं हे फूल गेली अनेक वष्रे ब्रह्मकमळ म्हणून अनेक ठिकाणी पुजलं जातंय . वस्तुस्थिती अशी आहे की खरं ब्रह्मकमळ दूर उत्तरेकडे पसरलेल्या हिमालय नामक नगाधिराजाच्या उंच अंगाखांद्यावरच उगवतं . आणि हा उंच खांद्याचा भाग म्हणजे गेली काही वष्रे निसर्गाच्या कोपामुळे चच्रेत राहणारं उत्तराखंड हे राज्य . ते देशभरच्या भाविकांच्या हृदयात घर करून राहिलं आहे . दोन हजार सालातल्या थंडीच्या मोसमाच्या सुरुवातीला नऊ नोव्हेंबर रोजी , भारतातलं सत्ताविसावं राज्य म्हणून उत्तराखंड अस्तित्वात आलं . उत्तर प्रदेशचा हा पर्वतीय भाग , ज्याला देवभूमी म्हणून ओळखलं जायचं , त्याला स्वतंत्र राज्याचा दर्जा मिळाला . या देवभूमीशी श्रद्धाळू मनं पिढय़ानपिढय़ा जुळलेली राहिली आहेतच . पण स्वातंत्र्योत्तर काळात साहसी क्रीडा प्रकारांकडे , गिर्यारोहणाकडे वळणाऱ्यांची पंढरी म्हणूनही ही देवभूमी हळूहळू ओळखली जायला लागली . हिमालयात घडणाऱ्या विविध नसíगक घटना , स्थानिक उत्सव , जनमेळे याच जोडीला निसर्गाच्या नसíगक बहराच्या काळात हिमालयाकडे , विशेषतः या देवभूमीकडे जाणाऱ्या पर्यटकांची संख्या प्रचंड असते . यातील बहुतांश पर्यटक , धार्मिक भेटींसाठी देवभूमीकडे वळत असतात . त्यांना अर्जुनाला दिसणाऱ्या पोपटाच्या डोळ्याप्रमाणे , निव्वळ धार्मिक स्थळंच दिसत असतात . बाकी सभोवतालची पर्यावरण संस्था म्हणजेच इको सिस्टीम , निसर्गाचं जाळं , त्या जाळ्याची आणि तिथल्या स्थानिकांची एकमेकांना पूरक असलेली जीवनशैली , स्थानिक झाडझाडोरा , पशुपक्षी वगरेंचा विचार करावा , अभ्यास करावा किंवा पुढे जाऊन त्यांबद्दल माहिती करून घेऊन स्वतःला अपडेटेड ठेवावं असं बहुतांशी वाटत नाहीच . परिणाम म्हणजे देवभूमीसारख्या निसर्गसंपन्न प्रदेशात जाऊन अनेकांनी फुलोंकी घाटीच पाहिलेली नसते किंवा त्यांना तिथे जावंसं वाटत नाही . उत्तराखंड राज्याचं तेरा जिल्ह्यंमध्ये वर्गीकरण झालेलं आहे . अर्थातच , हे सर्व जिल्हे पर्वतीय असून त्यांच्यावर निसर्गाने भरभरून संपदा उधळलेली आहे . या तेरा जिल्ह्यंमधील आकाराने सर्वात मोठय़ा असलेल्या उत्तर काशी या जिल्ह्यपाठोपाठ दुसऱ्या क्रमांकाचा असलेला चामोली हा जिल्हा अनेक गोष्टींसाठी प्रसिद्ध आहे . धर्मिक यात्रा करणाऱ्यांना बद्रिनाथ , वृद्ध बदरी , हेमकुंड साहीब , गोपेश्वर महादेवसारखी स्थळं खुणावत असतात तर साहसी पर्यटनाला प्राधान्य देणारे पर्यटक इथल्या औली , व्हॅली ऑफ फ्लॉवर्स , नंदादेवी पार्क ट्रेक , वसुंधरा ताल ट्रेक , मान बॉर्डर ट्रेकसारख्या ठिकाणी आवर्जून रमताना दिसतात . उत्तराखंड आणि साहसी पर्यटन हे शब्द उच्चारले की ज्या गोष्टी ठळकपणे समोर येतात त्यातलं अग्रभागी असलेलं नाव म्हणजे व्हॅली ऑफ फ्लॉवर्स ऊर्फ फुलोंकी घाटी . नावातच फुलांची दरी हे विशेषण मिरवणारी ही स्वर्गीय जागा चामोली जिल्ह्यला थेट जागतिक नकाशावर घेऊन गेली आहे . जागतिक वारसा स्थळ , अर्थात वर्ल्ड हेरिटेज साइट म्हणून पर्यटनाचा विशेष दर्जा लाभलेलं हे ठिकाण , व्हॅली ऑफ फ्लॉवर्स राष्ट्रीय उद्यान म्हणून ओळखलं जातं . नंदादेवी बायोस्फिअर्सच्या महत्त्वाच्या बेचक्यात जेमतेम ८८ चौरस किलोमीटर्स परिसरात पसरलेली ही फुलांची दरी १९३१ साली प्रकाशात आली . प्रसिद्ध ब्रिटिश गिर्यारोहक फ्रँक एस स्मिथ हा माउंट कामेट या शिखराच्या चढाईदरम्यान वाट चुकून या दरीत आला आणि त्याने लिहिलेल्या व्हॅली ऑफ फ्लॉवर्स ह्य पुस्तकामुळे जगाला या स्वर्गीय ठिकाणाचा पत्ता कळला . उत्तराखंडाच्या प्रख्यात अलकनंदा नदीत भर घालणाऱ्या भ्युंदर गंगा ऊर्फ लक्ष्मण गंगा नदीच्या खोऱ्यात समुद्रसपाटीपासून साडेसहा हजार मीटर्स उंचीवर फुलणारी ही फुलोंकी घाटी म्हणजे निसर्गाचा चमत्कारच म्हणायला हवा . पुराणातल्या कथेप्रमाणे , राम - रावण युद्धात लक्ष्मण बेशुद्ध पडल्यावर , थेट लंकेतून उड्डाण करून मारुतीराया इथेच अवतीर्ण झाले होते . कुंटखाल आणि रतबन पर्वताची पाश्र्वभूमी लाभलेल्या या दरीत अनेक दुर्मीळ वनौषधी सापडत असल्याने , या पुराणकथेवर विश्वास ठेवावासा वाटतो . १९८२ साली , स्थानिक जीवसंपदा वाचवण्यासाठी तसंच इथे होणाऱ्या अमर्याद गुरं चराईवर बंदी आणण्यासाठी हा ८८ किलोमीटर्सचा भाग राष्ट्रीय उद्यान म्हणून संरक्षित केला गेला आणि व्हॅली ऑफ फ्लॉवर्स राष्ट्रीय उद्यानाचा जन्म झाला . या व्हॅली ऑफ फ्लॉवर्स राष्ट्रीय उद्यानाला जाण्यासाठी हृषीकेशहून बद्रिनाथच्या रस्त्यावर श्रीनगर , रुद्रप्रयागसारख्या प्रख्यात ठिकाणांना पाहात सुमारे तीनशे किलोमीटर्सचं अंतर कापत त्याच रस्त्यावर असलेल्या गोिबदघाट इथे यावं लागतं . गोिबदघाटपासून अगदी एक किलोमीटर अंतरावर वन खात्याने उभी केलेली मोठी कमान फुलोंकी घाटीत आपलं भले स्वागत करत असली तरीही साधारण चौदा किलोमीटर्सच्या अंतरावर असलेल्या घांगरिया या ठिकाणापर्यंत चालत जाणे अथवा तट्टांच्या पाठीवर बसून जाणे हे दोनच पर्याय आपल्यासमोर असतात . घांगरिया हे व्हॅली ऑफ फ्लॉवर्सच्या अगदी मुखाजवळ असलेलं शेवटचं मानवी वस्तीचं ठिकाण आहे . या घांगरिया गावात गढवाल निगमने जगभरातून येणाऱ्या पर्यटकांची राहायची उत्तम सोय केली असून त्याच जोडीला खाजगी हॉटेल्सही आहेत . घांगरियातून एक लहानसा लाकडी पूल ओलांडला की दोन लहान रस्ते फुटतात . समोर पसरलेल्या रतबन पर्वताकडे तोंड करून उभे राहिल्यास उजव्या हाताला जाणारा रस्ता हेमकुंडसाहेब या शिखांच्या प्रख्यात धर्मस्थळाकडे जातो , तर डाव्या हाताला जाणारा रस्ता आडवा येणारा वाहता नाला ओलांडला , की नर पर्वताला अंगाखांद्यावर खेळवणारी जगप्रसिद्ध पुष्पघाटी समोर येते . घांगरियापासून तीन किलोमीटर्स आतून सुरू होणारी ही घाटी पुढे ८७ किलोमीटर्स विस्तारत जाते . घाटीच्या आत , चिमुकली पुष्पावती नदी वाहाते जिच्या काठावर लाखो फुलांचे असंख्य ताटवे फुलतात . या पुष्पावतीच्या खळाळत्या पात्रामुळे परिसरात अनेक लहानसहान धबधबे बनलेले दिसतात . एकदा का या पुष्पघाटीत शिरलं की स्वर्ग म्हणजे हाच तो असा भास होतो . समोरच्या पर्वतांवरून खाली येणारं ढगसदृश धुकं , पुष्पावतीचं खळाळतं पाणी , विविधरंगी असंख्य फुलं आणि त्यात घोंगावणारी फुलपाखरं , किडे , कीटकमंडळी , मधूनच उडणारा एखादा पक्षी , सतत सुखावणारा ऊन शिरव्याचा सुखद खेळ अगदी शब्दातीतच असतो . या आनंदाला अनुभवायला या पुष्पदरीत जायलाच हवं . साधारण मे महिन्याच्या अखेरीस इथलं बर्फ वितळायला सुरुवात झाली की लहान लहान रानफुलं फुलायला सुरुवात होते . निसर्गाचा इथला सर्वोत्तम काल म्हणजे जुल ते सप्टेंबरदरम्यानचे महिने . दर पंधरा दिवसांनी इथे नवीन फुलं फुलतात आणि जमिनीला अक्षरशः विविध रंगांत माखून टाकतात . वनस्पती अभ्यासकांनी इथे पाचशेहून जास्त वनौषधींच्या जोडीला तिनशेहून जास्त प्रकारच्या फुलांच्या नोंदी केल्या आहेत . डेझी , ऑíकड्स , प्रिनुला , मार्श मेरिगोल्ड , इनुला , पेडिक्युलारिस अशी मोठी मोठी जडजंबाळ नाव मिरवणारी चिमुकली रानफुलं पाहताना देहभान हरपून जायला होतं . घाटीतल्या लहानसहान पायवाटांवर , टेकडीवर , दगडधोंडय़ांच्या अवतीभोवती नजर टाकू तिथे वेगवेगळी फुलं उमलण्याच्या विविध अवस्थांमधे दिसत राहतात . जणू काही परिसरात फुलांच्या व्हेकेशन बॅचेस फुलत राहतात . मे अखेरीची फुलं जून अखेरीस दिसत नाहीत , की जून महिनोत्पन्न फुलं जुलत दिसत नाहीत असं चक्र अगदी सप्टेंबर - ऑक्टोबर पर्यंत सुरूच राहतं . त्यानंतर कधीतरी भुरुभुरु बर्फ पडायला सुरुवात होते आणि ही शेवटची बॅच अंगावर बर्फाची चादर ओढून हिमनिद्रिस्त होते ती थेट पुढच्या मे महिन्यापर्यंत . आता नावातच ठिकाणाचं वैशिष्टय़ मिरवणारं हे फुलांचं जंगल फक्त फुलांसाठीच संरक्षित केलं गेलंय असं नाही . शेजारच्या नंदादेवी बायोस्फिअरच्या परिसरात आढळणारे कस्तुरी मृग , आशियाई अस्वल , हिम बिबळ्या , भुरं अस्वल , भारल बकऱ्या , लाल कोल्ह्य़ासारखे दुर्मीळ प्राणी इथेही चक्कर मारताना आढळून आल्याने या संरक्षित भागाचं महत्त्व ठळक झालंय . उत्तराखंड राज्याचा पक्षी हिमालयन मोनाल फेजन्ट या परिसरात सुखेनव नांदत असल्याने इथल्या समृद्ध जीवसाखळीचा अनुभव सतत जाणवत राहतो . जागतिक वारसा स्थळ जाहीर झाल्याने वन खात्याने स्थानिकांच्या मदतीने घाटीच्या संरक्षणार्थ पर्यावरण संघटन समिती अर्थात , इको कमिटीज स्थापन केल्या असून कुणीही घाटीत प्लास्टिक , काचा वगरेचा कचरा टाकणार नाही याची काळजी स्थानिक समिती घेत असते . सूर्योदयापासून सूर्यास्तापर्यंत ही घाटी पर्यटकांसाठी खुली असते मात्र इथे रात्रीचे वास्तव्य करायला , आग पेटवायला , अन्न शिजवायला , फुलं तोडायला , बिया गोळा करायला , गुरं चारायला वन खात्याने बंदी घातली आहे . पूर्वी अमर्याद पद्धतीने होणाऱ्या वनस्पतींच्या अवैध तोडीला या सगळ्यामुळे चाप बसला आहे . या पुष्पघाटीत १९३९ साली , रॉयल बॉटनिकल गार्डन्सने अभ्यासासाठी पाठवलेली जोआन मार्गारेट लेगी ही ब्रिटिश अभ्यासक दरीत फुलांचे काही दुर्मीळ नमुने गोळा करत असताना पडून मृत्यू पावली . दोन वर्षांनी , तिला शोधत तिथे पोहोचलेल्या तिच्या मेरी या बहिणीने जोआनच्या स्मरणार्थ आणि घाटीवर असलेल्या तिच्या प्रेमाखातर , तिथेच तिची कबर बनवली ज्यावर जोआनचे प्रसिद्ध वाक्य लिहिले आहे , ‘आय विल लिफ्ट अप माइन आइज अनटू द हिल फ्रॉम व्हेन्स कम्थ माय हेल्प’ अर्थात , ‘मेरी दृष्टी हिमालय के उन शिखरोंपर जाएगी जहाँसे मुझे शक्ती आयी है’ . . ‘ घाटीत शिरल्यावर साधारण आठ ते दहा किलोमीटर्स अंतरावर फुलांच्या ताटव्यात पहुडलेल्या जोआनच्या या कबरीपुढे उभे राहिले की समोर दिसणारा नगाधिराज आपल्या खुजेपणाची आणि क्षणभंगुर आयुष्याची जाणीव करून देतो आणि नतमस्तक व्हायला लावतो . ज्या फुलासाठी हा लेखप्रपंच केलाय ते पुष्पघाटीत फुलणारं अद्भुत फूल म्हणजे खरं ब्रह्मकमळ . आपल्यापकी बहुतांशजणांना खरं ब्रह्मकमळ कसं दिसतं हे माहीतच नसल्याने भलत्याच फुलाला आपण ब्रह्मकमळ म्हणण्याची चूक करत असतो . ज्या फुलाला आपण शहरात ब्रह्मकमळ म्हणून पुजतो ते दुसरं तिसरं काही नसून चक्क एक प्रकारच्या निवडुंगाचं फूल आहे . या निवडुंगाला इंग्लिशमध्ये नाइट ब्लूिमग फायलो कॅक्टस किंवा ऑíकड कॅक्टस असं म्हणतात . या फुलाला मध्यरात्री फुलताना पाहणे खरंच सुंदर असतं . तळहाताएवढे हे मंद पांढऱ्या रंगाचं फूल अनेक पाकळ्यापाकळ्यांचं असतं नि सकाळी मिटून गेलेलं असतं . याला फुलं यायला भरपूर वेळ लागतो हे मात्र खरं आहे नि कुठल्याही कुंडीत हे लागू शकतं . मात्र खरं ब्रह्मकमळ भारताच्या पश्चिमेच्या हिमालयात साडेचार हजार मीटर उंचीवर म्हणजे साधारण १४ / १५ हजार फूट उंचीवर फुलतं . उत्तराखंडचं राज्यीय फूल असलेल्या आणि सॉसुरेआ ओबवाल्टा असं किचकट वनस्पतिशास्त्रीय नाव मिरवणाऱ्या या फुलाला स्थानीय भाषेत कोन , कोप्फू असंही म्हणतात . फुलोंकी घाटी , हेमकुंडसाहीब , बद्रिनाथचे डोंगर अशा फुलं फुलणाऱ्या उंच डोंगरांच्या उतारांना इथले स्थानिक लोक ‘बुग्याल’ म्हणतात . ही अखंड बुग्यालं वेगवेगळ्या फुलांनी फुलून जातात . आपल्याकडचा पावसाळा हिमालयात अनेक फळाफुलांचा बहरण्याचा काळ असतो . साधारण जून महिन्यात जिथे मानवी हस्तक्षेप नाही अशा बुग्यालांवर ही खरी ब्रह्मकमळांची चिंटुकली झुडपं उगवतात . जुल महिन्यात ही पोटरीपर्यंत आलेली झुडपं आपल्या पोपटी हिरव्या पानांमधून मूठभर जाडे कळे मिरवायला सुरुवात करतात नि अमकातमका बुग्याल कोप्फूसे भरा है ही बातमी वाऱ्यासारखी पसरते . मग स्थानिक वन खातं या फुलांच्या संरक्षणासाठी सरसावतं . कारण त्यांची अवैध तोड होते . श्रावणात शंकराला वाहण्यासाठी याची खूप तोड व्हायची . हे एक फूल तोडलं तर पुढे दहा फुलं येत नाहीत , कारण एकाच फुलात स्त्री आणि पुरुष केसर असतात जे कीटकांद्वारे वहन केले जातात . धार्मिक महत्त्वाखेरीज , तिबेटियन औषधांमध्ये या संपूर्ण फुलाचा नि झाडाचा उपयोग केला जातो म्हणूनदेखील याची अवैध तोड होते . आपल्या हिमालयाखेरीज , बर्मा , चीनच्या दक्षिण हिमालयातदेखील ही फुलं फुलतात . स्थानिक लोकांमध्ये हा समज आहे की मूत्रमार्गाच्या आजारांवर याचा गुण येतो . हे असलं काही कळलं की आपला ‘जंगलीपणा’ जागा होतो नि अशा वनस्पती हळूहळू लुप्त होण्याच्या मार्गावर जातात , जे या ब्रह्मकमळाबाबतीत व्हायला लागलंय . डेहराडूनमध्ये शिकत असताना डॉक्टर चंद्रप्रकाश काला नावाच्या स्थानिक गढवाली संशोधक तज्ज्ञांचं मार्गदर्शन आम्हाला मिळालं होतं . त्यांनी फुलोंकी घाटीवर केलेलं संशोधन आज प्रमाण मानलं जातं . डॉक्टर काला नेहमी सांगायचे की एक दिवस असा येईल की आपल्याला खरं ब्रह्मकमळ बघायला मिळणार नाही इतकी हानी आपण या फुलाच्या परिसराला पोहोचवतोय . आज दुर्दैवाने तसंच झालंय . हेमकुंडसाहेबला जाणारे यात्रेकरू प्रचंड प्रमाणात कचरा यात्रा मार्गावर टाकतात . शीतपेयांच्या बाटल्या , खाण्याचे रॅपर्स , बिस्किटांचे कागद , लपवून आणलेल्या प्लास्टिक बॅग्स स्थानिक संघटन समितीने दिलेल्या कुंडय़ांमध्ये न टाकता ते कुठेही कसेही फेकतात , जे नदीच्या पाण्याबरोबर खाली येतात . हेमकुंडला जाणारे बहुतांश पर्यटक फुलोंकी घाटीला भेट देतच नाहीत . एखादा कुणी जेमतेम प्रवेशाचं तिकीट काढून आत शिरून एखादं किलोमीटर चालून परत येतो . हजारोंच्या संख्येने येणारे हे पर्यटक तिथल्या मर्यादित सोयी - सवलतींवर प्रचंड ताण आणतात . त्यांच्यामुळे तिथल्या आवश्यक गोष्टीच्या किमती अवाच्यासव्वा वाढतात . जगभरातून पुष्पघाटीसाठी येणारे अभ्यासक आणि पर्यटक यांना या गोष्टीचा बराच त्रास होतो . आता मार्च संपत आलाय . फुलोंकी घाटीत बर्फाखाली झोपून गेलेल्या रानफुलांची चुळबुळ सुरू झाली असेल . मे महिन्यापासून ही फुलं फुलायला सुरुवात होईल आणि त्यासाठी तिथे असलेल्या सुविधांचंही बुकिंग आता सुरू होईल . या वर्षी खरं ब्रह्मकमळ बघायला जायचा संकल्प करायला हरकत नाही . लख्ख ऊन असो की किरमिरणारा पाऊस , गार धुकेदार ओलावा असो की सुनहरा मौसम , खरं ब्रह्मकमळ ताठ मान करून आकाशाकडे पाहात असतं . कुणाला वाटेल की कोबीचा लहान गड्डा हळूहळू फुलतोय . मी स्वतला खूप नशिबवान समजते कारण की अनेक वेळेस मी हे फूल पाहिलंय , हातात घेतलंय नि हुंगलंय . म्हणूनच कुणीही त्या मध्यरात्रीच्या निवडुंग फुलाला खरं ब्रह्मकमळ म्हटलं की माझा जीव खालीवर होतो नि थेट बद्रिनाथच्या पर्वतराजीमध्ये रेंगाळतो जिथून मला जगण्याची नवी शक्ती मिळते . रूपाली पारखे देशिंगकर – response . lokprabha @ expressindia . com सौजन्य – लोकप्रभा


पोर्ट ऑफ स्पेन ( त्रिनीदाद ) - भारत आणि वेस्ट इंडीज यांच्यातील पहिल्या एकदिवसीय आंतरराष्ट्रीय क्रिकेट सामन्यात पावसामुळे वाया गेला . पावसाच्या व्यत्ययामुळे सामना अनिर्णित घोषित करण्यात आला . भारताने सुरवातीला फलंदाजी करताना 39.2 षटकांत 3 बाद 199 धावा केल्या होत्या . सलामीला अजिंक्य रहाणेने 78 चेंडूंना सामोरे जाताना आठ चौकारांसह 62 धावा केल्या . शिखर धवनने फॉर्म कायम राखत 87 धावा फटकावल्या . त्याने 92 चेंडूंचा सामना करताना आठ चौकार व दोन षटकार खेचले . या जोडीने 132 धावांची सलामी दिली . युवराज 10 चेंडूंमध्ये चार धावा काढून बाद झाला . विराट 32 धावांवर , तर धोनी नऊ धावांवर नाबाद होते . त्यावेळी पावसास सुरवात झाली . अखेर पावसाचा जोर वाढल्याने सामना अनिर्णित घोषित करावा लागला . भारत विंडीज दौऱ्यावर असून , या दौऱ्यात भारतीय संघ पाच एकदिवसीय आणि दोन टी - 20 सामने खेळणार आहे . भारतीय संघ प्रशिक्षकाशिवाय या दौऱ्यावर गेला आहे .


बॉलिवूडमधील ‘मेड फॉर इच अदर’ जोड्यांमध्ये अमिताभ आणि जया बच्चन या जोडीचे नाव न चुकता घेतले जाते . रुपेरी पडद्यावर अनेक चित्रपटांमध्ये एकत्र काम करणाऱ्या या जोडीने ३ जून १९७३ रोजी खऱ्या आयुष्यातही एकमेकांची साथ देण्याचा निर्णय घेतला . बिग बी आणि जया यांच्या लग्नाला ४४ वर्षे झाली असून , त्यांना श्वेता नंदा आणि अभिषेक ही दोन मुले आहेत . वाचा : टेलिव्हिजनवरील कलाकारांना कुत्र्यासारखं राबवून घेतात - सैफ बिग बी सोशल मीडियावर बरेच सक्रिय असून , त्यांच्या चाहत्यांशी ते ट्विटर , ब्लॉग , फेसबुकद्वारे संपर्क साधतात . एकदा आपल्या लग्नाच्या आठवणी जागवत त्यांनी ब्लॉगवर लिहिलेलं की , आमचे लग्न सुरु असताना जोरात पाऊस पडू लागला . त्यावर आमचे नातेवाईक आणि उपस्थितांनी आमच्याकडे येऊन लग्न लवकरात लवकर उरकण्याची विनंती केलेली . या जोडीने आजवर ‘बनसी बिरजू’ , ‘चुपके चुपके’ , ‘अभिमान’ , ‘एक नजर’ , ‘बावर्ची’ , ‘जंजीर’ , ‘शोले’ , ‘कभी खुभी कभी गम’ , ‘कि अॅण्ड का’ यांसारख्या कित्येक चित्रपटांमध्ये एकत्र काम केलेय . प्रश्न – अमिताभ - जया बच्चन यांचा पहिला एकत्र चित्रपट कोणता ? १ . अभिमान २ . बनसी बिरजू ३ . गुड्डी वाचा : कंगनाची कहाणी एकतर्फी - फरहान काही दिवसांपूर्वीच जया बच्चन यांना सर्वोत्कृष्ट संसदीय पुरस्काराने सन्मानित करण्यात आले होते . त्यावेळी हा आमच्या कुटुंबासाठी अभिमानाचा क्षण असल्याचे म्हणत बिग बींनी ट्विटरवर त्यांचे अभिनंदन केले होते . त्यांनी लिहिलेलं की , ‘जयाला आज सर्वोत्कृष्ट संसदीय पुरस्कार मिळाला . हा आमच्या कुटुंबासाठी एक अभिमानाचा क्षण असून , मी तिचे अभिनंदन करु इच्छितो . ’ गेल्या आठवड्यातील प्रश्नाचे उत्तर अक्षय कुमारचा ‘हॉलिडे’ कोणत्या चित्रपटाचा रिमेक आहे ? उत्तर – थुप्पक्की